text:
Seinastu árini hevur turkur, hungursneyð og kríggj gingið á Etiopia, ið er land við sjáldsomum og gomlum siðum. Í 1984-85 var ræðulig hungursneyð í hálendinum fyri norðan; neyðin kom av borgarakríggi, turki, ovfólkan, og at búnaðarjørðin varð útarmað. Um somu tíð kríggjaðist Etiopia við Eritrea. Kríggið endaði í 1991.
Høvuðsstaðurin Addis Abeba, har búgva 3 milliónir fólk, er størsti býur í Etiopia. Býurin veksur skjótt, og har búgva mong flóttafólk úr Norðuretiopia og Eritrea. Alt ov fá hús eru til alt fólkið, og eini 20.000 børn eru heimleys. Mong fólk búgva í fátækrabýlingum, har sum hvørki er reint vatn ella toilett. Ikki er óvanligt, at stór húski - eini 8 til 10 fólk - búgva í einum rúmi.
Fýra av fimm etiopiarum liva av landbúnaði og dyrka t.d. teff (eitt kornslag) ella halda húsdýr. Týdningarmesta útflutningsgrøðin er kaffi, sum mest verður dyrkað í fjøllunum í landslutinum Kaffa, sum hevur givið hesi viðgitnu njótingarplantu navn.
Í Etiopia eru mong fólkasløg, sum øll hava egið mál og sínar egnu frásagna-, tónleika- og dansisiðir. Fólkadansarar siga søgur úr gerandislívinum. Tónleikur og sangur eiga stóran leiklut, tá ið bygdafólk siga frá siðum sínum og mentan.
Konufólkini høgga brenni og bera til hús, annaðhvørt at nýta heima ella at selja. Trupulleikin er, at skógurin í Etiopia verður týndur. Tá ið eingi trø eru, rennur moldin burtur í áarføri, ella hon fykur burtur í vindi. Soleiðis er nógv búnaðarjørð oyðiløgd og vorðin til oyðið skridnalendi.
Tjóðarrætturin í Etiopia er enjera, ið er bleytt flatbreyð, bakað av teffmjøli, etið aftur við stúvningi av kjøti og grønmeti. Sterk, vælkryddað sós, nevnd wot, verður stoytt oman yvir rættin. Rátt neytakjøt við sterkum kryddi og bræddum smøri er gildismatur.
Etiopiska ortodoksa kirkjan hevur røtur sínar aftur í 4. øld. Stórslignastu minnismerki hennara eru kirkjurnar í býnum Lalibela; tær vórðu høgdar inn í klettin í 12. øld. Kirkjan í Etiopia líkist kirkjunum í Eysturevropa og hevur eisini goymt einstakar jødiskar siði; men hon hevur síni egnu stórslignu hátíðarhald og sínar egnu høgtíðir.
Í Landnyðringsafrika eru londini Egyptaland og Sudan, bæði oyðimarkarlond, sum fáa vatn úr Nilá, og Hornið í Afrika, nevnt soleiðis, tí at tað líkist einum dýrahorni. Her eru londini Somalia, Djibuti, Etiopia og Eritrea, øll fýra av fátækastu londum í heiminum. Landamørkini ímillum londini eru sett í 20. øld og fylgja teimum mørkum, sum gomlu hjálandaveldini settu. Mong fólk í hesum londum eru flakkfólk, liva av fenaði og geva sær als ikki far um landamørkini, tá ið tey fara sínar longu leiðir at leita eftir beiti til dýr síni.
Arbeiðshátturin í landbúnaðinum í hesum londum er fyri tað mesta gamal og amboðini einføld, t.d. er enn vanligt at nýta hakkara og akurknív. Træplógvið, ið neyt draga, er lætt og kann verða borið ímillum spjøddu akrarnar. Men plógvið vendir bara tí ovastu moldini, so at tøðini fara ikki djúpt niður. Eftir fáum árum er jørðin útarmað
Seinastu árini hevur kríggj verið í Somalia, Sudan, Etiopia og Eritrea. Eritrea sleit frá Etiopia eftir 20 ára borgarakríggj. Túsundtals eritreisk konufólk bardust saman við monnunum í frælsiskrígnum ímóti Etiopia, mong teirra vóru yvirmenn í herínum. Somalia er syndrað av kríggi ímillum ættir, sum hava stríðst sínámillum um valdið. Í Sudan kríggjast arabiskir muslimar fyri norðan og afrikonsk fólk fyri sunnan, ið ikki eru muslimar.
Longsta á í heiminum, Nilá, rennur úr Viktoriuvatni í Kenja og norður ígjøgnum Sahara og út í Miðjarðarhav. Hon rennur ígjøgnum Etiopia, Sudan og Egyptaland. Úr ánni fæst drekkivatn, vatn á akurlendið og fiskur. Áin er eisini væl umtókt ímillum ferðafólk. Tey sigla niðan eftir ánni í ferðamannaskipum ella seglbátum, nevndir felucca, at síggja mongu fornminnini í Egyptalandi.
Hvíta Nilá og Bláa Nilá renna saman við Kartoum í Sudan og verða Nilá. Hvíta Nilá bugar seg møk norður ígjøgnum Sudd, ið er ovurstórt sevmýrílendi í Sudan, og har er satt fuglameingi, t.d. storkur, hegri og pelikanur. Bláa Nilá rennur úr Tanavatni. Hon rennur ígjøgnum Etiopiahálendið, har mangar áir renna í Bláu Nilá úr fjøllunum.
Á markinum ímillum Sudan og Egyptaland rennur Nilá í Nasservatn, sum er ímillum størstu byrgdu vøtn íheiminum. Nasservatn varð til, tá ið Aswanbyrgingin við norðurendan á vatnnum varð bygd. Norðan fyrí Aswanbyrgingina rennur Nilá ígjøgnum oyðimørk, men lendið báðumegin ánna er dyrkað.
Stórir landspartar í Landnyrðingsafrika hava verið meint raktir av turki og hungursneyð seinastu árini. Í 1984-85 var ræðulig hungursneyð í Etiopia. Hon stóðst av, at turkur, kríggj og bráður fólkavøkstur komu í einum. Stórt hjálpartiltak varð sett í verk, og ein av høvuðsstuðlunum var vælgerðarfelagsskapurin Band Aid, sum popp-stjørnur stovnaðu.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Addis Abeba
Vídd: 1.221.900 km2
Fólkatal: 85.237.338
Alment mál:
amhariskt
Átrúnaður:
islam 47% kristindómur 37% afrikanskir átrúnaðir 17% og aðrir 3%
Stýrirlag:
samveldislýveldi
Gjaldoyra:
etiopiskur birr (ETB)


c: text/html

text:
Í samband við Luther árið verða fyrilestrar um trúbótina í Norðurlandahúsinum í næstum.
Tað hevur nógv verið gjørt burturúr, at tað eru 500 ár síðan, at Luther kunngjørdi tær 95 tesurnar, sum elvdu til trúbótina. Leikir, konsertir og serligar guðstænastur hava verið kring landið.
Les eisini: Ógudiligt tjóvarí ella sosialur framburður
Hóskvøldið 7. desember leggur Norðulandahúsið ein fyrilestur afturat listanum av tiltøkum, sum hava verið í ár, tá ið serfrøðingar fara at hava fyrilestur um ymiskar tættir í trúbótini. Eftir fyrilestrarnar hevur Ham den Lange, rappari og vinnari av MC’s Fight Night, framførslu um nýggjar tesur.
Rasmus Ugilt Holten Nielsen, Kristian Hvidtfeldt, Bertel Nygaard eita teir, ið skulu hava fyrilestur til tiltakið.
Les meira um tiltakið her

robotstxt: allowed

filter: keep


text:
Vilmund Jacobsen 13.04.2018 (19:35)
Stríddust á einum flaka í 78 tímar
Gudstænasta verður í Sandavágs kirkju sunnudagin 22. apríl klokkan 11. Hetta er í samband við Savnsfagnaðin, sum verður í Vágum dagarnar 20., 21. og 22. apríl.
- Í kirkjuni henda dagin verður frá, tá skonnartin Sólarris úr Sandavági var á veg til Íslands at keypa fisk at selja í Onglandi. Hetta var í august mánaði í 1941.
Uppí hesa frásøgn hoyrir, at skipið fekk eina spreinging, og eftir bert tveimum minuttum sakk skonnartin. Tríggir mans vórðu bjargaðir á einum flaka, og fimm vórðu burtur.
- Hetta er ein sorgarsøga um, hvussu hesir neyðars menn stríddust á flakanum í 78 tímar, og hvussu teir vórðu bjargaðir, verður lagt aftrat.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tórshavnar kommuna: Fleiri av stóru íbúðarbygningunum við Karlamagnusarbreyt eru lidnir ella við at verða lidnir. Í vikuni flyta tey fyrstu 11 inn í nýggju vardu íbúðirnar í búfelagsskapinum við Karlamagnusarbreyt.
Tað sær út til, at risastóra vinnu- og bústaðaútbyggingin við Karlamagnusarbreyt í Hoyvík fer at nøkta ein rættiliga stóran part av tørvinum eftir íbúðum.
Áhugin hevur verið stórur fyri at byggja fram við Karlamagnusarbreyt. Áhugin var størstur fyri smærru stykkjunum, men nú eru øll stykkini seld, burtursæð frá trimum, sum kommunan heldur aftur, tí kannað verður, um fleiri parkeringspláss skulu gerast.
Talan er um fjølbroytta bústaðabygging av ymsum slagi við hópin av ymsum handlum og fyritøkum.
Um lutfallið millum bústaða- og handilsøki verður tað sama á øllum stykkjunum, so verða fleiri enn fleiri enn 300 íbúðir tøkar við Karlamagnusarbreyt innan stutta tíð.
Um tú veitst okkurt, sum VP ikki veit - skriva so til vp@vp.fo


text:
Randi Ward er amerikanskur høvundur og fotografur, sum hevur búð í Føroyum og í Íslandi, tey seinastu 10 árini. Tað er hon, sum hevur skrivað hesa fínu eygleiðing í The Island Review. Hon leggur út við at siga eitt sindur um, hvør politiska støðan er í dag, hvussu hon hevur verið og greiðir einum lesara, […]
Hetta nýggja kvæðið hevur Jónleif Johannesen skrivað. Jónleif er lærari í Klaksvík, men dansiskógvarnar hevur hann slitið í Dali. Kvæðið stóð í Vencli nummar trý. Deyðastund Sigmundar 1. Bylgjan brýtur høg og brøtt brestir upp á landið, troyttur maður leggur seg í taran á Sandvíks sandi Niðurlag: Treðum lættliga dansin! Dagurin skínur so fagurliga, […]
Í dag, 11. februar, eru 50 ár síðani The Beatles gav út fyrstu plátuna við tí tirrandi heitinum, Please, please me. Sama dag fyri 50 árum síðani, stakk ein sinnisliga niðurundirkomin Sylvia Plath høvdið inn í ovnin og tók sítt egna lív. Hon verður mett sum ein av stóru yrkjarunum í nýggjari tíð. Um morgunin […]
Januar STAÐUR/ÓSTAÐUR ummyndaðir dagar skrædnaðir frá siði tæðraðir døkkar í ótroddum tonkum handan avetna egg Oddfríður Marni Rasmussen


text:
Dámar tær væl títt arbeiði og gleðist um tíni viðurskifti við familju, vinir og starvsfelagar? Hevur tú frið og gleði í gerandisdegnum? Ella kennir tú iva, óró og ørkymlan? Spyrt tú teg sjálva/n: “Er hetta tað, eg skal?” “Hvat er meiningin við mínum lívi?”
FYLG VÆL!
Hvat vilt tú hava onnur at minnast teg fyri, tá ið tú ert farin haðani frá? Ivaleyst sum ein góður maki. Eitt gott foreldur. Ein góður vinur. At hini fingu nakað gott frá tær, sum myndar teirra lív. - At tú leiddi lívið væl.
GEVI EG ALT, FÁI EG ALT!
Vælferðin er í besta blóma. Vit hava mestsum alt, vit hava tørv á: Mat, klæðir, hús, bilar og pening. Inntøkurnar eru hækkaðar seinastu árini og sæst hetta aftur í, hvussu vit brúka tað, sum vit hava fingið at umsita. Men hevur tú nakað at geva, hóast tú hevur meira um hendi?
LEIÐIN LAGAR LÍVIÐ!
Spyrt tú nakrantíð teg sjálva/n: “Hví er mítt lív, so sum tað er?” Tú hyggur kanska ónøgd/ur at tínum lívi og undrast um, hvussu lívið lagaði soleiðis, sum tað gjørdi: “Hví livdi eg ikki øðrvísi?
HVAT KANN EG GERA Í DAG FYRI AT TRÍVAST Í MORGIN?
Mangan miseydnast ymiskt hjá okkum menniskjum. Tað, vit ætlaðu, gjørdist ikki, sum vit vónaðu og tað, vit settu okkum fyri, vísti seg at gerast nakað heilt annað. Í slíkum støðum hava vit fyri at spyrja okkum sjálv: “Hví fyrireikaði eg meg ikki?”
MINNIR MYNDA MEG
Viðhvørt hugsa vit um onkran kæran, sum undan okkum er farin. Tað kunnu vera foreldur, ommur, abbar, vinfólk ella onnur, sum ikki eru okkara millum longur. Vit minnast tey. Teirra andlitsbrá, verumáta, gerningar og orð.
VRAKA TAÐ ILLA
Kennir tú støðuna spentur at fara til arbeiðis, men vegna órudd ber ikki til at koma í gongd? Ella vilja halda ein góðan føðingardag, men vegna ein keðiligan gest miseydnaðist tað heila?


text:
Ein søga um Sokrates
Henda søgan um Sokrates er kanska ikki sonn, men tað merkir tó ikki, at Sokrates ikki góðtikið boðskapin, ella at vit ikki kunnu læra nakað av henni. Tí hóast søgan ikki er sonn, so kann hon kanska siga okkum okkurt, sum er satt og gagnligt hóast alt. Lesið søguna um Sokrates niðanfyri.
Hví heldur tú, at nógv fólk siga ymiskt ljótt um onnur menniskju, tá ið tey ikki eru til staðar? Er tað tí at:
Hevur tú nakað annað uppskot?
1. tey halda, at tað er stuttligt?
Hví halda vit tað ikki vera líka stuttligt at fortelja um alt tað góða, sum onnur menniskju gera? Heldur tú, at tað at baktala onnur er nakað, sum kann vera stuttligt í tí løtuni, men sum hóast alt ger lívið trupult? Ella er hetta nakað, sum vit noyðast at gera, tí lívið verður truplari, um vit ikki gera tað?
2. teimum dámar væl at vísa á misgerðirnar hjá øðrum og halda, at hetta dylir yvir teirra egnu misgerðir?
Hvat hendir við okkum, tá ið vit tosa ljótt um onnur menniskju? Verða vit betri menniskju av at fortelja øðrum, at onnur menniskju ikki eru so góð? Kenna vit okkum betur aftaná? Er tað møguligt at gerast betri menniskju og sjálv fáa eitt betri lív, um vit altíð eru upptikin av lívinum hjá øðrum menniskjum?
3. tey vilja verða betur umtókt?
Gerast vit betur umtókt, um vit siga ymiskt ljótt um tey, sum ikki eru so væl umtókt? Hví gerast vit tað? Og millum hvørji fólk? Gerast vit betur umtókt, um vit siga okkurt ljótt um onkran, sum øllum dámar?
Fáa vit fleiri vinir, um vit tosa ljótt um onnur? Fáa vit fleiri góðar vinir, um vit tosa ljótt um onnur?
Kunnu tey, sum ongantíð tosa ljótt um onnur, vera keðilig av fylgjast við? Kann tað vera keðiligt at fylgjast við menniskjum, sum tosa ljótt um onnur alla tíðina?
4. tey eru øvundsjúk?
Hví gerast vit øvundsjúk? Er tað tí, vit halda tað vera órættvíst, at onkur hevur okkurt, sum vit ikki hava? Um ja, lættir tað um hjá okkum, at vit gera teirra lív trupult við at baktala tey? Heldur tú, at tann, sum verður spiltur út, kennir seg rættvíst viðfarnan? Eru onnur ting, sum vit heldur kundu gjørt, um vit halda, at onkur hevur okkurt, sum tey ikki hava uppiborið?
Hví er tað ein trupulleiki fyri okkum, at onnur hava fín ting og góðar vinir, tá ið vit ikki sjálvi hava tað? Høvdu vit kent okkum betur, um eingin hevði nakað, sum vit ikki høvdu?
5. tey kenna seg tættari at hinum í felagsskapinum, tá ið tey baktala onnur?
Gerast vit betri vinir við vinir okkara, tá ið vit spilla onnur út? Kunnu vit líta á hvønn annan, um vit eru von at baktala? Hava vit tað stuttligari saman, um vit kunnu siga ljót ting um tey, sum ikki eru har? Hvat er meira umráðandi, at hava tað stuttligt saman ella at kunna líta á hvønn annan? Ella hava vit tað einans stuttligt, tá ið vit eisini kenna okkum trygg? Er nakað, sum vit kunnu gera, um vit líta á hvønn annan, men sum vit ikki kunnu gera, um vit ikki líta á hvønn annan?
Hvat heldur tú, onnur menniskju halda um ein bólk av vinum, sum tosar ljótt um onnur?
6. tey halda, at tey noyðast at slatra um onnur, tí onnur slatra altíð um tey?
Er tað rætt og satt, at tú bara tosar ljótt um onnur, um tey tosa ljótt um teg? Ella geva vit øðrum eina góða orsøk til at tosa ljótt um okkum sjálvi, tí vit tosa ljótt um onnur? Finnast aðrir og betri hættir at verja seg, enn at tosa ljótt aftur um onnur?
7. tey eru bloytur og tora ikki at siga tað, sum sigast skal, við rætta persónin?
Hví er tað torført at siga ting, sum okkum ikki dámar, beinleiðis til tann, sum vit tosa um?
2. Ert tú samdur við, at sannleiki, góðska og gagn eru tey mest umráðandi tingini at hugsa um, áðrenn vit siga okkurt víðari, ella eru onnur ting, sum tú hevði valt? Hevði tær til dømis dámað, um onnur fólk søgdu vøkur ting um teg, um tey ikki vóru sonn? Ella at tey søgdu ting, sum vóru sonn, men sum ikki vóru so vinalig? Ella um tey søgdu okkurt um teg, sum tey kundu læra okkurt av, og sum tí var gagnligt, men sum ikki var satt?
Um tær ikki dámar eitt ella fleiri av hesum dømunum, merkir tað so, at Sokrates fór skeivur? Ella merkir tað, at trífalda filturroyndin ikki er nóg strong? Ella merkir tað, at tað er ógjørligt hjá okkum ikki at siga okkurt um onnur, sum tey ikki vilja hava okkum at siga?
3. Kann tað onkuntíð vera torført at vita, um okkurt er satt, gott ella gagnligt? Noyðist vit at hugsa okkum fram til hetta við at brúka høvdið, ella kunnu vit eisini føla, um okkurt er satt, gott ella gagnligt?
4. Hvussu hevði verið at livað, um menniskju altíð brúktu filtrini hjá Sokrates?


text:
Jan Müller
06.12.2017 - 19:43
Nýggja oljufelagið, Siccar Point, sum herfyri keypti allar ognirnar hjá eysturríkska oljufelagnum OMV eystan og sunnan fyri føroyska markið, traðkar nú av álvara á speedaran og setir upp ferðina á leitingini á Atlantsmótinum (Atlantic Margin) tvs. í økinum millum Hetland og Føroyar. Í gjár ruddaði felagið flest allar forsíður á altjóða oljumiðlum við tíðindunum um, at Siccar Point næsta ár fer at bora tveir brunnar vestan fyri Hetland ella neyvari, heilt tætt við føroyska markið.
Herfyri varð gjørd avtala við veitara um at fara undir at útbyggja oljukelduna Cambo, og í hesum sambandi er gjørd avtala við borifelagið North Atlantic Drilling, at leiga boripallin West Hercules at bora ein avmarkingar- og metingarbrunn á Cambo kelduni frá umleið 1. apríl næsta ár. Nú boðar Siccar Point so frá, at tað hevur víðkað um avtaluna við borifelagið og ætlar sær eisini at bora ein leitibrunn á Lyon leitimiðinum, sum liggur nakað norðari og eisini ikki so langt frá føroyska markinum.
Felagið hevði annars ætlanir um at bora henda brunnin í 2019, men hevur so avgjørt at framskunda hann, nú felagið hevur ein boripall tøkan til at bora í grannalagnum á vári 2018. Hetta eru veruliga stór og góð tíðindi fyri tey, sum halda, at oljuframtíðin er m.a. at finna í økinum millum Hetland og Føroyar. Við at taka avgerð um at útbyggja Cambo til framleiðslu og nú eisini at seta hol á eina nýggja gassleið longur norðuri á Atlantsmótinum, hevur Siccar Point víst, at tað raðfestir hetta økið framum t.d. leiting og framleiðslu í Norðsjónum. Og uppaftur betri gerast tíðindini um, at enn eitt nýbrot á Atlantsmótinum, nevniliga felagið Ineos, sum herfyri keypti ognirnar hjá danska Dong, nú eisini sigur seg vilja raðfesta leiting og framleiðslu á Atlantsmótinum tvs. eystan fyri føroyska markið. Ineos hevur júst keypt part av gassloyvunum hjá Siccar Point í økinum og harvið verður váðin deildur. Frammanundan átti Siccar Point einsamalt gassloyvini í hesum økinum. Nú eru tvey stór og nýggj oljufeløg um at lyfta, og er tað kanska eisini nettupp ein av orsøkunum til, at fyristøðufelagið Siccar Point nú ger av at framskunda boring og útbyggingarætlanir.
Áhugavert er at bíta merki í, at vit her tosa um bæði olju- og gasskeldur. Cambo, sum er tann oljukeldan vestan fyri Hetland, ið liggur næst Føroyum, hevur leingi staðið á listanum yvir oljukeldur, sum møguliga fóru at verða útbygdar. Men har avgerðin er vorðin útsett fleiri ferðir. Nú tók so Siccar Point eina skjóta og endaliga avgerð rætt og slætt um at bora enn ein avmarkingarbrunn, sum so skal vera duraopnarin fyri eini útbygging. Hervið verður skapt nýtt undirstøðukervi í einum lutvíst nýggjum oljuøki. Fara vit longur norðureftir til Lyon gassleitimiðið, so finnast har longu fleiri smærri gasskeldur, Tobermory, Bunnhaven og Cragganmore, sum allar eru ætlaðar at verða knýttar í høvuðskelduna Lyon, ið er mett at goyma stórar nøgdir av gassi. Harvið fáa vit eitt spildurnýtt gassøki og tí eisini ein nýggjan infrastruktur. Økið verður longu nevnt Northern Gas Area og verður eitt slag av endurtøku av tí stóra syðra gassøkinum við gasskeldunum Laggan, Tormore, Edradour og Glenlivet.
Stjórin í Siccar Point verður endurgivin í flestu av oljumiðlunum í hesum døgum fyri at lovprísa nýggju olju- og gassøkini á Atlantsmótinum, sum teir og samstarvsfelagið Ineos nú eru farin at brúka allar sínar kreftir at menna. Jonathan Roger fegnast um, at tað hevur eydnast teimum at leingja avtaluna um leigu av West Hercules, so teir kunnu framskunda boringina av Lyon gassleitimiðinum við einum ári. Hann takkaði eisini bretsku oljumyndugleikunum fyri at hava gjørt eitt sera gott arbeiði í sambandi við projektið, har tað varð gjørt nógv lættari og skjótari at selja og keypa seg inn í loyvi. Um boringin á Lyon leitimiðinum verður væleydnað, so fer tað at skapa grundarlagið fyri einum nýggjum gasslandsluti í norðara partinum av Atlantsmótinum millum Hetland og Føroyar.


text:
Líknandi greinar
Ferðslan í samband við NS hálvmaraton
Leygardagin 5. mai skipar Treysti fyri NS hálvmarathon, og í hesum sambandi verða ávísir vegir í býnum stongdir fyri ferðslu í nakrar tímar. Tiltakið byrjar kl. 14, og tilmeldingin er opin fyri øllum, tí umframt FM í hálvmarathon verður eisini motións- og barnarenning. Startur og mál er uttanfyri Norðoya sparikassa, og rennileiðin fevnir um bæði Les meira…
Hava vit ongar losbátar í Klaksvík
Hesin losbáturin við navninum Maria, hevur silgt fleiri túrar inn og út eftir vágni ídag. Havi vit ikki fleiri losbátar í Klaksvík? ella eru teir seldur sum menningarkvotur til onnur økir í Føroyum? Helt vit átti 2-3 losbátar í Klaksvík, men kanska eg farið skeivur. Sær eitt sindur løgið út, at losbátar aðrastaðni frá koma Les meira…
Líðhamar landar júst nú 14.050 pund til N.F.C.S.
Kl. 11:30 kom Líðhamar til Klaksvíkar. Teir hava aftur havt enn ein góðan túr í hesum illveðrinum. Teir hava fiska norðan fyri Føroyar og hava heilið 14.050 pund inni, tað mesta er toskur og hýsa. Veiðan varð boðin út á Fiskamarknaðinum Føroyar og landa Líðhamar júst nú til N.F.C.S. SáH


text:
Torbjørn Jacobsen: AEF = 18 løgtingsmenn- Er ein nýggj fullveldissamgonga í væntu?
AEF = 18 løgtingsmenn (í hesi kanningini) Er ein nýggj fullveldissamgonga í væntu? Soleiðis skrivaði Torbjørn Jacobsen, tá hann hevði gjøgnumgingið nyggjastu veljarakanningina. Tá hann sigur AEF, so eru hansara tankar Fólkaflokkurin, Tjóðveldi og Framsøkn.
Í kanningini fær Fólkaflokkurin 8 sessir, Tjóðveldi 8 sessir og Framsókn 2
sessir og sostatt er helst grundarlag fyri eini fullveldissamgongu, hugsar Torbjørn Jacobsen, við spurnartekini.
Kanningin sum Lóður hevur gjørt, sigur annars um støðuna hjá ymisku flokkunum:
Afturgongd síðani valið
Javnaðarflokkurin hevur havt afturgongd, síðani hann tók við sum løgmansflokkur í 2015 í øllum veljarakanningum, sum hava verið gjørdar.
Í veljarakanning, sum varð gjørd september 2016, hevði Javnaðarflokkurin eina afturgongd upp á 0,9 % í mun til valið, og flokkurin var í tí kanningini tann flokkurin, sum hevði størst afturgongd.
Í december í 2016 vísti ein veljarakanning, sum Gallup gjørdi, at Javnaðarflokkurin hevði varvðeitt síni átta tingfólk, og at samgongan varð styrkt við einum umboði fyri Framsókn. Men í hesi kanningini hevði Javnaðarflokkurin eisini mist undirtøku.
Fólkaflokkurin størstur
Í juni í 2017 hevði samgongan mist meirilutan. Tá var Fólkaflokkurin størsti flokkur, og andstøðan hevði fingið 18 tinglimir. Nýggjasta veljarakanningin vísir, at Fólkaflokkurin aftur er størsti flokkurin við 25 % og átta tinglimum.
Tá lá Javnaðarflokkurin á 20 %, í december sama ár lá hann á 20,9 %, og í dag fær hann altso 19,2 %.
Í kanning hjá Fynd í november 2017 fekk Javnaðarflokkurin einans 5 tinglimir. Flokkurin hevur liðið á 7 tinglimum síðani, men er so endaður á seks tinglimum í dag.
Tjóðveldi stendir seg betri enn nakrantíð í veljarakanningini og fær 8 tinglimir. Tað er fyrstu ferð síðani valið, at Tjóðveldi fær 8 tinglimir í eini veljarakanning.
Nógvir ivasamir veljarar
Tað er tó nógv, sum bendir á, at úrslitið kann broytast rættuliga nógv, tí óvanliga nógv - heili 20,7 % siga seg ikki vita, hvønn tey høvdu valt í dag.
Tey flestu av teimum ivasomu eru fólk, sum settu krossin við Javnaðarflokkin til seinasta val.
Gallup eisini gjørt veljarakanning
Fyri løtu síðani sendi Tjóðveldi á Fólkatingi eina kanning, sum Gallup hevði gjørt til miðlarnar. Hon vísir, at fýra teir størstu flokkarnir fáa 7 tinglimir hvør, og at Fólkaflokkurin er størst við 22,3 % av atkvøðunum. Sambandsflokkurin fær 21,1 % av atkvøðunum, Javnaðarflokkurin fær 21 % og Tjóðveldi 20,6 %
Munurin er sostatt minni millum flokkarnar, og afturgongdin hjá Javnaðarflokkinum er ikki eins stór, sum í kanningini hjá Lóður. Hann hevur tó nógv størst afturgongd samanborið við hinar flokkarnar.
Samanborið við seinasta val gongur Fólkaflokkurin í kanningini fyri Tjóðveldi á Fólkatingið 3,4 % fram, og Sambandsflokkurin vinnur 2,4 %. Javnaðarflokkurin gongur 4,1 % aftur. Tjóðveldi stendur at kalla í stað og missir 0,1 %.
Sjálvstýri fær í kanningini 3,2 % og missir ein tinglim. Miðflokkurin fær 5 % og varðveitir sínar tveir tinglimir. Framsókn fær 6,9 % og varðveitir eisini sínar tveir tinglimir. Sigur heimasíðan kvf.fo
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Ljóðbrot: Tá dunnan endaði undir sofuni
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Hava lýst eftir stjóra fyri slakar 50.000 krónur
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Sjálvstýri havt ársfund
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Vespureiðrið (94) - 22. okt 2018
Terje hugleiðir um almennan og privatan kappróður.
Tvístøða (43) - Øll sendingin
Samband
Postboks 226
FO-600 Saltangará


text:
Vísindavøka í Føroyum á fyrsta sinni
Fríggjakvøldið 26. september savnaðust fólk í býum kring alt Europa til Researchers' Night. Endamálið við tiltakinum er at økja um áhugan fyri gransking. Eisini í Føroyum varð eitt tiltak hildið í sambandi við Researchers' Night, sum hevur fingið heitið Vísindavøka.
Fyrsta føroyska Vísindavøkan varð fríggjakvøldið 26. september 2008 klokkan 19.30 á Náttúrugripasavninum á Debesartrøð í Havn. Tiltakið var fyri alla familjuna. Tey størru høvdu høvi at lurta eftir áhugaverdum og fjølbroyttum framløgum um gransking, meðan tey smærru kundu síggja og royna frálíku framsýningarnar um fuglar, fiskar, blómur og annað, sum vóru gjørdar klárar til árliga Heystfagnaðin í oktober.
Skráin fyri fyrstu føroysku Vísindavøkuna var hendan:
Maria Skaalum Petersen: Parkinssons sjúka og umhvørvið.
Dánjal Jákup Jacobsen: Granskingargrundað virksemi í fyritøkuni.
Eyðun Andreassen: Fólkslig mentan sum granskingarevni.
Eisini var tilfar at fáa um ES-gransking.


text:
Við heimild í løgtingslóg nr. 13 frá 21. mai 1954 seinast broytt við løgtingslóg nr. 19 frá 18. mars 2013, verður við hesum boðað frá, at Runavíkar býráð á fundi hevur samtykt uppskot til broytingar í býarplaninum og byggisamtyktini fyri Runavíkar kommunu.
Broytingar av býarplaninum:
• Ein partur av D21 vinnuøkinum við vegamótið Skálaveg/Bryggjan verður broytt til B21 bústaðarøki
• Eitt økið á uml. 100.000 m2 á Glyvradali verður broytt frá landbúnaðarøki til D43 vinnuøki
• A miðstaðarøkini matr. nr. 168n við Líknargøtu 5 og matr. nr. 233e og 233f við Gerðisveg 31 og 33 verða broytt til B bústaðarøki
Broyting av byggisamtyktini:
• Byggisamtyktin verður víðkað við nýggjum vinnuøkið á Glyvradali við heitinum D42
• Ásetingar fyri Nýtslu í B10-B39 verður broytt soleiðis, at tað eisini skal verða møguligt at byggja íbúðir í hesum økjum.
Broytingin í byggisamtyktini er til skjals á Býráðsskrivstovuni í Saltangará í upplatingartíðini í tíðarskeiðnum
frá 17. september til 29. oktober 2018.
og á heimasíðuni www.runavik.fo
Møgulig mótmæli og/ella broytingaruppskot skulu verða býráðnum í hendi í seinasta lagi 29. oktober 2018.
Verandi ásetingar fyri "Nýtsla fyri Økini B10 til B39"
A-økir fyri og eftir broyting - Gerðisvegur
A-økir fyri og eftir broyting - Líknargøta
Runavíkar býráð


text:
- Tíðindi, mentan og ítróttur
Eingin stjórnarskipan í hesari tingsetuni
Løgtingsformaðurin væntar ikki at skulu kalla tingið saman fyri ólavsøku at viðgera álitið hjá grein 25 nevndini, sum bleiv sett at viðgera uppskotið um stjórnarskipan.
Páll á Reynatúgvu sigur, at hann hevur einki frætt, sum fær hann at leggja soleiðis til rættis, at tingfólk fáa fundarboð aftur í hesari tingsetuni.
Ólavsøkudag, tá nýggj tingseta byrjar, detta uppskotið um stjórnarskipan og grein 25 nevndin burtur.
Aksel V. Johannesen, løgmaður, legði uppskotið fyri løgtingið tann 29.september í fjør.
Uppskotið fekk ringa byrjan. Umsitingin mælti frá at viðgera málið í tinginum, tí tað var brot á tingskipanina.
Ikki búgvið
Lógargreinarnar í uppskotinum høvdu ikki viðmerkingar, og tí var tað ikki búgvið hjá løgtinginum at taka støðu til.
Atkvøtt varð um hetta, og 16 tingfólk atkvøddu fyri at burturvísa uppskotinum, 17 vóru í móti burturvísing.
Fyrsta viðgerð var so 24.oktober.
Atkvøtt varð eisini um at koyra uppskotið í eina grein 25 nevnd.
Tann atkvøðugreiðslan var 26.oktober. 16 atkvøddu fyri og 14 ímóti.
Nevndin varð so vald tann 8.november. Í henni hava fýra teir stóru flokkarnir tvey tingfólk hvør, teir smáu eitt tingfólk og uttanflokkatingkvinnan Sonja Jógvansdóttir er eisini í nevndini. 12 fólk eru í nevndini.
Nevndin hevur havt 14 fundir frá 14.november til 15.mai sambært heimasíðuni hjá løgtinginum.
Fólkaatkvøðan
Løgmaður ætlaði at hava fólkaatkvøðu um stjórnarskipanina flaggdagin í ár. Men tann ætlanin varð av ongum.
Í minsta lagi seks mánaðir skulu ganga frá tí, at løgtingið samtykkir stjórnarskipanina, til hon fer til fólkaatkvøðu.
Grein 25 nevndin hevur ikki skrivað álit um uppskotið. Sjey av teimum 12 nevndarlimunum skulu skriva undir eitt álit.
Og tað hendir ikki, sigur næstformaðurin í nevndini, Bill Justinussen í Miðflokkinum.
Formaðurin í nevndini, Heðin Mortensen í Javnaðarflokkinum, er ikki at hitta.
Sí eisini


text:
Fyrsta Mósebók, kapittul 9
Sáttmáli Guðs við Nóa
v1
Tá vælsignaði Guð Nóa og synir hans og segði við teir: «Nørist og fjølgist og uppfyllið jørðina!
v2
Ótti og ræðsla fyri tykkum skal vera yvir øllum djórum á jørð, yvir øllum fuglum himinsins og øllum, sum skríður á jørðini, og yvir øllum havsins fiskum; í valdi tykkara skulu tey vera.
v3
Alt, sum rørist og livir, skal vera tykkum til føðslu; eins og hinar grønu urtirnar gevi eg tykkum nú alt hetta.
v4
Men kjøt, sum sálin – tað er blóðið – er í, skulu tit ikki eta.
v5
Eg krevji hevnd fyri tykkara egna blóð; av hvørjum djóri krevji eg hevnd fyri blóð mansins; og yvir hvønn mann krevji eg hevnd fyri mannalív.
v6
Hann, ið úthellir mannablóð, av manni skal hansara blóð verða úthelt; tí at eftir mynd síni skapaði Guð mannin.
v7
Men nørist tit og fjølgist og fyllið jørðina og leggið hana undir tykkum!»
v8
Og Guð mælti við Nóa og synir hans, ið hjá honum vóru, og segði:
v9
«Sí, mín sáttmála vil eg nú gera við tykkum og eftirkomarar tykkara eftir tykkum;
v10
og við allar livandi skepnur, ið eru hjá tykkum, við fuglar og fenað og við øll villdjór á fold, við alt, sum gekk út úr ørkini, við øll djór jarðarinnar.
v11
Mín sáttmála geri eg við tykkum, at ongantíð skal alt hold aftur verða oytt av vatnflóð, og ongantíð skal flóð koma aftur til at oyða jørðina.»
v12
Og Guð segði: «Hetta skal vera merki sáttmálans, sum eg geri millum mín og tykkara og allar livandi skepnur, ið hjá tykkum eru, fyri øll komandi ættarlið:
v13
Boga mín seti eg í skýggið; og hann skal vera sáttmálamerkið ímillum meg og jørðina.
v14
Og hvørja ferð eg dragi skýggini saman yvir jørðina, og bogin sæst í skýggjunum,
v15
tá man eg minnast á sáttmálan, ið er millum mín og tykkara og allar skepnur av øllum holdi; og ikki skulu vøtnini aftur verða til vatnflóð til at oyða alt hold.
v16
Tá ið tá bogin stendur í skýggjunum, skal eg líta at honum til tess at minnast á hin æviga sáttmálan millum Guð og allar skepnur av øllum holdi, sum eru á jørðini.»
v17
Síðan segði Guð við Nóa: «Hetta er merki sáttmálans, ið eg geri millum meg og alt hold, sum er á jørðini.»
Synir Nóa
v18
Synir Nóa, sum gingu út úr ørkini, vóru Sem, Kam og Jáfet; men Kam var faðir Kánáans.
v19
Hesir tríggir vóru synir Nóa; og frá teimum er ættað alt fólkið á jørðini.
Nóa dyrkar vín; orð til synirnar; Nóa doyr
v20
Jarðyrkismaðurin Nóa var fyrsti maður, ið legði inn víngarð.
v21
Tá ið hann nú hevði drukkið av víninum, og hann varð drukkin, lá hann nakin inni í tjaldinum.
v22
Tá sá Kam, faðir Kánáans, nakni faðirs síns og fór út og segði tað fyri brøðrum sínum.
v23
Men Sem og Jáfet tóku skikkjuna og løgdu sær á herðar; síðan gingu teir inn aftur eftir hæli og huldu nakni faðirs síns; men andlit teirra horvdu burtur, so at teir sóu ikki nakni faðirs síns.
v24
Tá ið Nóa vaknaði úr víndúrinum og fekk at vita, hvat yngsti sonur hansara hevði gjørt honum, mælti hann:
v25
«Bølbiðin verði Kánáan! Trælur trælanna verði hann brøðrum sínum!»
v26
Og framvegis mælti hann: «Lovaður veri Harrin, Guð Sems! Men verði Kánáan trælur teirra!
v27
Guð gevi Jáfeti landarúmd; og búgvi hann í Sems tjøldum; men verði Kánáan trælur teirra!»
v28
Nóa livdi trý hundrað og fimmti ár eftir vatnflóðina.
v29
Soleiðis vórðu allir ævidagar Nóa níggju hundrað og fimmti ár. Tá doyði hann.


text:
Orð og lag: Stuart Hamblen
Týtt: Flóvin Tyril
Upprunaheiti: Known only to Him
1. Tá eg skoði stjørnurnar,
tá fyllist hjarta mítt við undran –
henda sjón bergtekur heilt mína sál,
men tann hond, tær setti har
um tað víða himnahválvið,
hevði við tí eitt heilt ávíst mál.
Niðurlag: Kend Harranum bert
er mín leið her á foldum;
ei myrkrið meg ræðir,
tá skýmligt mær gerst.
Ei veit eg, hvat mín framtíð ber,
men eg veit júst, hvør ber hana –
er mær ókend – kend Harranum bert.
2. Mitt í heimsins trongd og neyð
kann eg á knøum stundum spyrja,
hví eg bera má so tungan ein kross.
Tá í bøn, hann sigur mær,
at eg líta kann meg á seg.
Nýggja kraft mín andi tá fær.


text:
Í grein í skúlablaðnum, sum verður endurtikin á portalinum 9. Juni 2011, sigur Randi Jacobsen, lærari í 1. Flokki í Sankta Frans skúla, at tað er ein “Stórur fyrimunur at sleppa í forskúla”. Hetta kann eg ikki lata vera við at reagera uppá.
Slett ikki tað, eg skilji væl at lærarar stúra, nú skúlin framhaldandi verður niður píndur og vandi er fyri at fleiri størv verða burtur. Tí gerst tað neyðugt hjá lærarum at víðka teirra virkisøki, men at tað skal ganga útyvir børnini – er ein vanlukka.
Ein av grundgevingunum hon hevur er –“Tey duga betur at skipa seg á tí lítla plássinum, tey hava, og tað hevur nógv at siga og sparir ómetaliga nógva tíð hjá læraranum.” Og víðari, “...børnini eru nógv meiri skúlabúgvin...”, nú veit eg ikki um hetta er ein generellur hugburður hjá lærarum, men her má okkurt vera misskilt, tí skúlin eigur at vera til fyri børnini og ikki øvugt – børnini til fyri skúlan.
Duga betur at skipa seg á tí lítla plássinum?
Nú veit eg ikki, um eg havi misskilt okkurt, men eg helt meg hava skilt at fyrstu tvey/trý árini í skúlanum vóru mest ætlað til “at læra børn at ganga í skúla”. Tí skilji eg ikki hví tey brádliga skulu ígongd við at læra tað eitt ár fyrr – har er so nógv annað at læra tá – millum annað hvussu vit skulu vera saman sosialt, hvussu kroppur og heili hanga saman, stimbrast í teirra undran á alt sum tey síggja, hoyra og føla. Sjálvsálit, sjálvskenslu, sjálvbjargni og sjálvvirði eru nokk teir mest týðandi tættirnir, sum barni skal stimbrast í.
Hon endar greinina við at siga at hon “torir ikki at siga, at tey læra skjótari at rokna, lesa og skriva.” Tað var gott tí øll gransking, sum eg veit um, sigur at tað er einki, sum týður uppá at børnini læra betur av at byrja fyrr, og børn um 10 ára aldur eru, sum oftast eru líka væl fyri bókliga, sjálvt um tey byrja seinni í skúla. Í Finnlandi liggja tey ovast í pisa kanningunum, har byrja tey í skúla, sum 7 ára gomul.
Eg gerist tí meira sannførdur um at “kanónirnar” hjá lærarunum venda skeivan veg. Um umstøðurnar tey fyrstu árini í skúlanum ikki eru nóg góðar, so er at gera okkurt við tað og ikki fara longur niður eftir aldursstiganum fyri at byrja eina skúla tilvenjingin fyrr. Vit, sum fakfólk, mugu læra okkum at gera skipanir, ið hóska til børnini, heldur enn framhaldandi at gera skipanir, sum passa okkum best sum fakbólkar, ella gera tær tað? Hetta er ikki ein spurningur um at verja borg, men ein spurningur um hvat er best fyri børnini. Sum er tykist skúlin ikki at vera barnabúgvin.
Jógvan Philbrow
Námsfrøðingur


text:
Rakul Sjúrðardóttir Frederiksberg
22.06.2017 - 20:30
Tíðindi > Suðuroy - Tvøroyri
Tvøroyrar kommuna skipar mikudagin 28. juni fyri borgarafundi í skúlahøllini í Trongisvági. Hetta skrivar Tvøroyrar kommuna í tíðindaskrivi.
Fundurin verður um ógvusliga eldin á Varðanum Pelagic 9. juni í ár.
Umboð fyri Tvøroyrar kommunu, Varðan Pelagic, Suðuroyar Sjúkrahús, løgreglu, sløkkilið og aðrar myndugleikar vera við á fundinum.
Endamálið við fundinum er at tryggja at borgarar fáa kunning um hendingina og møguligar avleiðingar av henni. Møguleiki verður at seta spurningar til myndugleikar og fyritøkuna í sambandi við hendingina.


text:
Í kvøld klokkan 18.30 spæla kvinnurnar hjá VÍF móti Kyndil. Hetta er eitt gylt høvi at vísa, hvør ræður, tá vit hava heimadyst. Kyndil og VB hava víst seg at vera tvey av teimum sterku liðunum í ár. Tó so, VÍF hevur higartil vunnið teir fyrstu tríggjar dystirnar, men øll vita, at VÍF-kvinnurnar hava spælt móti teimum trimum veikastu liðunum, soleiðis sum kappingin higartil hevur háttað sær.
Í kvøld er tann fyrsta stóra styrkiroyndin. VÍF hevur klárað seg væl móti Kyndli seinastu árini, í fjør kanska undantikið, men nú liðið er styrknað munandi, vænta vit, at okkara kvinnur fara at vísa, hvussu sterkar tær í veruleikanum eru.
Bæði móti Stjørnuni og StÍF vísti VÍF, at liðið er væl samanspælt. Onkrar kunnu hála óvæntaðar dygdir úr ermuni afturat í morgin sum fara at gera munin á liðnum.
Men sum altíð til ein heimadyst eru tað áskoðararnir, sum eiga avgerandi munin. Hoyrdu tit ikki leiðaran á íslendska fótbóltsliðnum siga, at tað vóru áskoðararnir, sum høvdu æruna av at liðið var komið so langt!!! Í kvøld standa vit tí saman um VÍF-kvinnurnar. Vit hava ikki tapt enn og vit vilja heldur ikki tapa í kvøld. Málið er ein sigur á Kyndli. Tað málið náa vit við góðum og frekum spæli og nógvum rópandi áskoðarum.
So øll somul, komið í høllina í kvøld og takið við tykkum øll avvarandi og øll tey ungu og skapi eina sigursfest í høllini í Vestmanna.


text:
Hjalmar Klein Olsen skal venja menninar hjá VÍF komandi kappingarár. Hjalmar hevur verið venjari í ár saman við Inga Olsen, men nú Ingi Olsen hevur valt burturav at taka sær av at venja kvinnurnar, skal Hjalmar standa við ábyrgdini at venja menninar.
Hjalmar Klein Olsen var í fleiri ár ein av stuðlunum á VÍF liðinum. Seinni hevur hann verið virkin sum venjari í nógv ár, millum annað hjá besta mansliðnum hjá Kyndli og VÍF.
Í 2016 var Hjalmar saman við Inga Olsen venjari hjá U18-landsliðnum og í 2017 var Hjalmar saman við Mark Marcher settur sum venjari hjá U20-landsliðnum, sum skal til EM-kapping í Makedonia í juli 2018.
Vit ynskja Hjalmar Klein Olsen góða eydnu í venjarastarvinum.


text:
Søgan um tey bæði ungu, hon ballettdansarinna, hann útróðrarmaður, er hugtakandi frá byrjan.
Lýsingin av teimum báðu ungu, Juliu og Rúnari, er týðilig og væl skrivað: hann við snúsinum og sjóluktinum, hon við tí sterka dansikroppinum, sum kann verða steinharður einu løtuni og kettumjúkur aðru løtuna. Somuleiðis lýsingin av gamla fiskimanninum, sum ikki hevur verið til skips, síðan hann var um at sjólátast fyri 40 árum síðani.
Tey bæði ungu stríðast ikki bara fyri lívinum á havinum, men eisini fyri at bjarga kærleikanum ...
Aftur


text:
Müllers Pakkhús
Müllers Pakkhús
Sørin Emil Müller bygdi pakkhúsið miðskeiðis í 1890’unum. Tað fekk navnið Müllers Pakkhús. Húsið er í trimum hæddum. Í kjallaranum var stór saltgoymsla. Sørin Müller, sum m.a. var reiðari, hevði saltsølu, tí skipini skuldu brúka salt og útflutningsvøra føroyinga var saltfiskur og klippfiskur. Fiskapláss og hellur vóru avbreidd við kritahvítum fiski á Gulakletti, Rundingi, fram við báðum vágunum og Yviri við Strond. Sørin Emil Müller innflutti saltið úr Miðalhavslondum og skipini løgdu at við Stabban, sum enn sæst. Á miðhæddini høvdu reiðaríini hvør sítt goymslurúm og proviantrúm. Navnabrettini síggjast enn. Á ovastu hædd
Proviantur hjá TN 25. TRE SØSKENDE, goymslurúm 5 á miðhæddini.
Seglloftið í Müllers Pakkhúsi.
var seglloftið. Tá skipini vórðu vetrarfortoyað, bleiv riggað av, segl, togverk og blokkar tikið niður og ført í land. Sluppirnar høvdu ongan motor, vóru sokallaðir deyðsiglarar, og á loftinum arbeiddu menn við at bøta, seyma, umvæla og barka seglini um veturini. Søren Müller var føddur í Havn í 1856, sama ár sum Kongaligi Einahandilin var avtikin. Hann doyði í 1922. Hann var sonur hin navnframa Hans Christopher Müller (1818–1897). H.C. Müller var so mangt, m.a. sýslumaður í Streymoynni, postavgreiðslumaður, avgreiðslumaður fyri DFDS og sparikassastjóri. Hann sat í 28 ár á løgtingi og í 30 ár í Ríkisdegnum. Settur fúti og sorinskrivari hevur hann eisini verið. Sonurin Sørin Müller fór niður at læra, tók „dansk juridisk eksamen“ og kom heim aftur at vera fulltrúi á amtsskrivstovuni og eitt skifti eisini fulltrúi hjá fútanum. Tá pápanum barst frá, starvaðist hann eisini sum postavgreiðslumaður og sýslumaður. Men hugurin mundi standa til vinnulívið, tí sum so mangur annar av teim framtakshugaðu havnarmonnunum fór hann inn í reiðaravirksemi í sambandi við sluppfiskiskapin, sum av álvara tók seg upp í 1890-unum.
Eitt skiftið hevði Søren Müller sjálvur 13 skip og part í øðrum eisini, so hann gav arbeiði til nógvar hendur. Hann hevði eisini avgreiðsluna fyri DFDS. Hann hevði eisini áhuga fyri jarðarbrúki. Hann hevði sonevnda sýslumansgarðin, sum var burtur av eystara kirkjubøarfestinum, (tvinni festi, 26 merkur hvørt, vóru í Kirkjubø), og harumframt traðir av Flatnahaga (Álakeri) í Havn. Eisini átti hann væl av ognarjørð inni á Skála. Í tíðarskeiðinum 1896-1908 var Søren í borgaraumboðnum, sum saman við fútanum stjórnaði Havnar kommunu, og í 1909-10 býráðslimur og í 1913-20 býráðsformaður. Løgtingsmaður fyri Norðstreymoy var hann í 1891-1903 og fyri Suðurstreymoy 1903-08. Lágakai er brúgvin beint uttanfyri Rættará. Hon er til enn, og frá henni ganga trappur upp á Høgukai. Í 1968 keypti Tórshavnar havn Müllers Pakkhús frá táverandi eigaranum Eiden Müller. Í nógv ár vóru húsini leigað út til ymsar fyritøkur og feløg her í býnum. M.a. goymdi Fiskasølan pakkitilfar her í nógv ár, áðrenn bygdur varð nýggjur bygningur Yviri við Strond, sum Føroya Sparikassi í dag eigur. Tórshavnar Froskmannafelag húsaðist eisini her í nøkur ár.
Í dag eigur Tórshavnar kommuna húsini. Partur av húsinum goymir tilfar í sambandi við sjólív og býarsøgu, meira at kalla eitt siglingarsavn, tí Müllers Pakkhús er partur av søguligu býarmyndini við Vestaruvág og skal varðveitast sum minni um býarsøguna og skipasøguna í Havn. Saltgoymslan verður í dag brúkt til m.a. móttøkur, framsýningar, veitslur og konsertir.
Vitjan av FIFA, móttøka í Müllers Pakkhúsi.
JANUAR 2016
Tórshavnar kommuna Postsmoga 32 · FO-110 Tórshavn Telefon 302010 · torshavn@torshavn.fo Mánadag-hósdag
kl. 9-16
Fríggjadag
kl. 9-15
www.torshavn.fo
Kunning um Müllers pakkhús


text:
Sambżliš undir Fobbakletti
Mżratrųšni 12
SųrvįgurTlf. 333213/ 297510
Sambżliš heldur til ķ sethśsum ķ Sandavįgi. Ķ sambżlinum bśgva fimm fólk viš sįlarsjśku. Bśfólkini hava tųrv į, at starvsfólk eru um tey alt samdųgriš. Bśfólkini hava egiš kamar og eru felags um stovu, kųk og baširśm. Sambżliš hevur egnan buss. Bśfólkafundir er hvųnn mįnaš.
Summi av bśfólkunum hava arbeiši nakrar tķmar um vikuna. Onnur fara į Verkhśsiš ķ Sųrvįgi nakrar tķmar um vikuna. Sambżliš hevur tętt samstarv viš Verkhśsiš. Um summariš feršast bśfólkini ķ egnum landi, men mųguleiki er fyri at bśfólk kunnu feršast uttanlands. Tį gjalda tey sjįlvi fyri feršing. Tveir fundir saman viš avvaršandi eru um įriš.
Hvųrt įr er jólahugni fyri bśfólk, avvaršandi og starvsfólk.
Sambżliš er normeraš til 7 fulltķšarstųrv. Sambżliš hevur felags nįttarvakt viš Sambżliš į Trašarvegi
Dagført tann 28-09-2015


text:
Innkomuvegir - hvør rindar?
3. august 2018
Síðani Eysturoyartunnilin varð samtyktur á Føroya Løgtingi, so hevur innkomuvegurin í Havn og innkomuvegurin í Runavík fingið umtalu - tann til Havnar tó munandi meiri.
Spyrjast kann, hví eingin umtala er um innkomuvegin á Strondum, innkomuvegin á Gomlurætt og innkomuvegin í Traðardali.
Orsøkin er einføld - hesar innkomuvegir rinda kommunurnar ikki fyri.
Innkomuvegurin í Havn
Taka vit innkomuvegin í Havn, so var upplýst í Degi & Viku, 10. apríl 2018, at samlaði kostnaðurin fyri innkomuvegin verður 166 mió. kr. Eisini er upplýst, at avtala um innkomuvegin varð undirskrivað 7. oktober 2016 millum Samferðslumálaráðið og Tórshavnar kommunu.
Upphæddin á 166 mió. kr, sum innkomuvegurin fer at kosta, verður býtt millum hesar tríggjar partar:
- Landskassin skal rinda 115 mió. kr (69,3%)
- Tórshavnar kommuna skal rinda 24 mió. kr (14,5%)
- Tunnilsfelagið skal rinda 27 mió. kr( 16,2%)
Innkomuvegurin í Runavík
Taka vit so innkomuvegin í Runavík, so er enn eingin avtala gjørd millum Samferðslumálaráðið og Runavíkar kommunu. Hetta kann undrað. Um meiningin er, at borgararnir í Runavíkar kommunu skulu gjalda fyri henda innkomuveg, so kann tað ikki vera rætt, og hesum fái eg meg ikki at trúgva. Munur eigur ikki at gerast millum kommunur/borgarar.
Nú um dagarnar kom Runavíkar kommuna við frágreiðing og kostnaðarmeting um innkomuvegin, og er henda frágreiðing og kostnaðarmeting eitt gott grundarlag undir avtalu millum Samferðslumálaráðið og Runavíkar kommuna.
Tíðin er farin at ganga undan, so nú er alneyðugt, at avtala fæst millum Samferðslumálaráðið og Runavíkar kommunu.
Magnus Rasmussen
løgtingsmaður fyri Sambandsflokkin
RN
Aftur


text:
Reglugerð fyri Starvsnevnd Sambandsfloksins
Vísandi til § 7 í viðtøkunum fyri Landsfelag Sambandsfloksins fer Landsnevndin at áseta hesar reglur fyri Starvsnevndina og virki hennara - starvsskipan:
§ 1. Skipan av Starvsnevndini
Stk.1. Landsnevndin setir eina Starvsnevnd við 3 limum, harav 1 eftir uppskoti frá Landsnevndini fyri Ungmannafelagið Samband. Hesi 3 saman við formanni Landsfelag Sambandsfloksins, næstformanni Landsfelag Sambandsfloksins og floksskrivaranum, viðgera og samskipa daglig mál ímillum landsnevndarfundirnar.
Stk 2. Starvstíðin hjá hesum 3 limum er eitt ár, og verða teir valdir á fyrsta landsnevndarfundi eftir, at Landsfundurin hevur verið. Hesir 3 starvsnevndarlimir eru altíð í uppskoti, um teir ikki hava boðað Starvsnevndini frá, at teir ikki ynskja at vera í uppskoti.
Stk. 3. Starvsnevndin kann seta arbeiðsbólkar at viðgera serstøk mál og verkætlanir – valskrá o.a. Starvsnevndin kann eisini heinta sær serkøna hjálp, men áðrenn bindandi avtalur verða gjørdar skal kostnaður o.a. góðkennast í Landsnevndini.
Stk. 4. Starvsnevndin skipar seg sjálv við formanni.
Stk. 5. Eftir § 6 punkt 8. í viðtøkunum fyri Landsfelagið sita limirnir í Starvsnevndini í Landsnevndini.
§ 2. Uppgávur hjá Starvsnevndini
Starvsnevndin røkir eina hjálpifunktión við beinleiðis tilvísing til Landsnevndina og tekur sær av hesum høvuðsuppgávum:
Stk. 1. Fyrireika, viðgera og samskipa mál til støðutakan í Landsnevndini – fundarskrá, frágreiðingar, framløgur, tilmæli, ummæli o.a.
Stk. 2. Avgreiða mál, sum Landsnevndin tekur avgerð um.
Stk. 3. Fyrireika størri mál og verkætlanir (valskrá o.a.) og tiltøk (Landsfund o.a.) til støðutakan í Landsnevndini.
Stk. 4. Til tess at kunna røkja hesar uppgávur fær Starvsnevndin umsitingarliga hjálp frá floksskrivaranum.
Stk. 5. Starvsnevndin tekur ímóti uppskotum um val av formanni og øðrum álitisstørvum í Landsfelagnum og skulu hesi uppskot vera nevndini í hendi 5 dagar fyri Landsfundin.
§ 3. Nevndarfundir og uppmøting
Stk. 1. Floksskrivarin fyrireikar og innkallar til starvsnevndarfundir saman við formanninum í Starvsnevndini.
Stk. 2. Vanligir nevndarfundir verða hildnir minst 6 ferðir um árið og annars eftir tørvi. Á seinasta fundi í hvørjum hálvári verða fundirnir í komandi hálvári avtalaðir.
Stk. 3. Floksformaðurin, formaðurin í Starvsnevndini ella í minsta lagi tveir nevndarlimir kunnu biðja um eyka nevndarfund.
Stk. 4. Kann nevndarlimur ikki møta, verður hann, í góðari tíð áðrenn fundurin byrjar, at siga frá á skrivstovu floksins. Í fundarfrágreiðingini verður skrivað, hvørjir limir eru møttir, og hvørjir ikki eru møttir. Gevur nevndarlimur ikki avboð verður hetta viðmerkt. Eisini verður skrivað í fundarfrágreiðingina, um limur møtir ov seint ella fer, áðrenn fundurin er liðugur.
§ 4. Fundarboð og fundarskrá
Stk 1. Starvsnevndarformaðurin boðar til fundar. Formaðurin ger fundarskránna saman við floksskrivaranum. Floksskrivarin syrgir fyri, at fundarskráin verður send nevndarlimum saman við teimum neyðugu skjølunum ella tilfarinum - so vítt gjørligt í seinasta lagi 7 dagar, áðrenn fundurin verður hildin.
Stk. 2. Floksskrivarin luttekur á øllum fundum.
Stk. 3. Kassameistarin skal altíð hava fundarboð.
Stk. 4. Mál, sum ynskjast at verða tikin á fundarskránna, verða latin formanninum í góðari tíð, áðrenn fundurin verður hildin. Verða uppskot sett fram av í minsta lagi 2 nevndarlimum í seinasta lagi 8 dagar fyri fundin, skal formaðurin seta málið á fundarskránna.
Stk 5. Starvsnevndarformaðurin stýrir fundinum og tulkar reglugerðina. Um 2 limir krevja, at tulking formansins av reglugerðini verður sett undir atkvøðu, verður hetta gjørt.
Stk. 6. Málini á skránni verða viðgjørd í teirri røð, tey standa á skránni. Formaðurin kann víkja frá hesi reglu, um umstøður tala fyri hesum.
Stk. 7. Fundarskráin skal í minsta lagi fevna um hesi mál:
1. Góðkenning av seinastu fundarfrágreiðing
2. Góðkenning av fundarskrá
3. Mál til kunningar – fíggjarviðurskifti o.a.
4. Mál til viðgerðar og støðutakan
5. Ymiskt
Stk. 8. Starvsnevndin er viðtøkufør, tá ið allir 3 limirnir eru á fundi. Avgerðir um tær uppgávur, sum nevndar eru § 2, stk. 1 og 3 verða tiknar við vanligum atkvøðumeiriluta.
Stk. 9. Tó hava floksskrivarin og kassameistarin ikki atkvøðurætt.
Stk. 10. Samtyktir kunnu einans gerast í málum, ið standa sum sjálvstøðug mál á tí útsendu skránni. Um neyðugt má ein nýggjur fundur avtalast og fyrireikast um onnur týðandi mál ella evni koma fram á einum fundi.
§ 5. Fundarfrágreiðing
Stk. 1. Floksskrivarin skrivar fundarfrágreiðing.
Stk. 2. Nevndarsamtyktirnar verða skrivaðar í eina fundarfrágreiðing – ein avgerðarfrágreiðing (beslutningsreferat).
Stk. 3. Nevndarlimirnir, sum við atkvøðu eru í minniluta, kunnu stutt fáa áskoðan sína skrivað í fundarfrágreiðingina. Hesin kann eisini senda eitt skriv við málinum, sum grundgevur hansara sjónarmið ella støðu.
Stk. 4. Frágreiðingin skal innihalda upplýsingar um avgerðir undir teimum einstøku málunum á skránni, og úrslitið av eini møguligari atkvøðugreiðslu, og hvussu teir einstøku limirnir hava atkvøtt.
Stk. 5. Fundarfrágreiðing frá nevndarfundi verður send nevndarlimunum við telduposti seinast 7 dagar eftir fundin. Eru ongar viðmerkingar til fundarfrágreiðingina, tá ið 2 vikur eru farnar eftir fundin, verður hon send 2. ferð. Frágreiðingarnar verða góðkendar á næsta nevndarfundi.
Góðkend á landsnevndarfundi tann 8. juni 2012
Kaj Leo Holm Johannesen, floksformaður Johan Dahl, næstformaður


text:
Judith Fathallah er enskur rithøvundur, fødd og uppvaksin í Penylon í Cardiff, gekk í St. David´s Catholic College og lesur í løtuni enskt á Emmmanuel College í Cambridge, har hon serliga hevur áhuga fyri renesansuni og skaldskapi frá tjúgundu øld.
Henni hevur altíð dámað sera væl at skriva og í bókini Att temja apuna letur hon persónin Jessicu fara ígjøgnum upplivingar sínar av sjúkuni. Judith Fathallah stríddist við anorexia nervosa, tá hon var 13 ára gomul, hon var innløgd á sálarsjúkrahús fyri at fáa bast sjúkuni. Nú er hon 22 ára gomul og fullkomiliga komin fyri seg.
At temja apuna er fyrsta bók hennara.
Útgávur:
2008 At temja apuna
Ummæli:


text:
Hagtøl og kanningar 2016
Hagtøl fyri ferðafólkaskip (cruise)
TAKS samlar tøl fyri tey ferðafólk, ið vitja við ferðafólkaskipunum. Tølini eru deild upp eftir tjóðskapi.
GISTINGARHAGTØL FRÁ HAGSTOVU FØROYA
Gistingarhagtølini frá Hagstovu Føroya vísa til deils á hvar ferðafólkini koma frá, hvussu tey búgva tá tey eru í Føroyum og hvar tey búgva. Eisini sæst yvirlit yvir tann samlaða kapasitetin.
Gev gætur at Hagstovan viðhvørt ger javning av í tølunum í samband við endaligar upprokningar og tí kemur tað fyri, at tølini kunnu broytast nakað frá ári til ár.
BÚSKAPARLIGI TÝDNINGURIN AV ÚTLENDSKU FERÐAFÓLKUNUM
Hagstovan hevur eftir umbøn frá Visit Faroe Islands kannað búskaparligu árinini av keypinum hjá útlendsku ferðafólkunum, ið koma til landið.


text:
Orð: Zacharias Zachariassen
Lag (ørindini): Howard L. Brown
Niðurlag (tillagað): Victor Reid
1. Gud, tú gavst tín Son at frelsa meg,
sendi hann til Golgata.
Skuldarfríur har hann sligin varð
fyri meg, ein syndara.
Niðurlag: Er tað satt, tú doyði fyri meg,
at til Golgata tú fórt:
Einki offur, eg kann ofra tær,
Harri Jesus, er ov stórt!
2. Ábraham var lýðin hinaferð,
sjálvt at ofra tær sín son.
Jesus lýðin gav upp sína sál,
knúst og deyðadømd varð hon.
3. Jesus, tú teg sjálvan ofraði,
gavst títt besta fyri meg.
Skuldi eg tá ikki givið nú
alt mítt besta fyri teg?
Niðurlag: Tað er satt, tú doyði fyri meg,
út á Golgata tú fórt!
Tí er einki, sum eg ofra kann,
Jesus, fyri teg ov stórt!


text:
Eyðun Klakstein 17.05.2018 (13:00)
Samkoma keypir handilsbygning
Samkoman Soli Deo Gloria hevur keypt handilsbygning mitt í Klaksvík og æltar at flyta inn í summar. Talan er um bygningin við Klaksvíksvegin, har Kiosk 700 og handilin Total halda til.
Tað skrivar Soli Deo Gloria á Facebook síðuni.
– Kioskin fer at halda fram í miðhæddini, vit koma at hava okkara virksemi á loftshæddini. Vit vóna at kunna byrja í juli/august mánaða, sigur John Kári Jacobsen, ein av leiðarunum í samkomuni, við Norðlýsið.
Soli Deo Gloria hevur í nógv ár havt síni egnu hús á Stangavegnum, og tey eigur samkoman framvegis, men nú fara tey at flyta inn á eina enn meiri sentrala adressu í Klaksvík.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Trúarverju tiltøkini á Teenstreet vóru ómetaliga gevandi. Tveir fyrilestrar vóru hildnir um Kristindóm versus ateismu á enskum málið, har umleið 120 fólk møttu upp hvørja fer. Á føroyska fyrilestrinum møttu umleið 50-60 føroyingar upp. Fyrilesturin um trúvirði Bíbliunnar var hildin einaferð, har í umleið 90 luttakarir vóru til staðar. Av tveimum fyrilestrum har evnið var 'Kristindómur og Islam í kjakið' vóru tilsamans 80-90 áhoyrarir. Hesi tølini siga so mikið sum at tørvurin og áhugin fyri trúarverju millum ung kristin í Evropa er stórur.
Upplivilsi var rættuliga øðrvísi, eitt var at yvirsimplifisera evnini, eftirsum luttakarnir vóru so ungir sum 13-14 ára gamlir og harnæst vóru fyrilestrarnir spontant tolkaðir til 2-4 mál samstundis og eg mátti eftir hvønn setning, bíða til allir tolkanir vóru lidnir.
Samtalurnar við bólkar og einstakligar eftir fyrilestrarnar vóru nógvir og drúgvir. Fyri meg var tað serstakliga gevandi at møta kristnum úr nærum øllum Evropa, sum greiddu mær frá teirra umstøðum og avbjóðingum. Tildømis ein lærari úr Belgia, sum áhaldandi verður tráðspurgdur um trúgv av sínum ateistisku og muslimsku næmingum og starvsfelagum. Onkur legði eisini áherðslu á, hvussu EU (gitið viðkomandi sipaði til Evropa Ráðið), var í holt við at steðga allari ávirkan av ID. Eisini var tað ein sum bjóðaði mær til Portugal at hava fyrilestur fyri ungum.
Eg fari so avgjørt aftur til Teenstreet komandi ár um Gud vil. Vóni serstakliga at kunnu virkað saman við kristnum, serstakliga lesandi í Evropa komandi árini.


text:
Sverri Egholm
16.10.2017 - 16:40
Trý fólk hava nú latið lív í samband við vanlukkur av tropiski storminum Ophelia, sum fyrr í dag rakti Írland.
Írska kringvarpið RTÉ skrivar á heimasíðuni, at fyrsta vanlukkan hendi nakað fyri middag, tá eitt træ datt á ein bil í býnum Waterford. Ein 50 ára gomul kvinna doyði av løstinum. Góðan tíma seinni komu boð um, at ein maður var deyður í einari roynd, at kappa eitt træ við einari ketusag. Maðurin var fyrst í tredivinum.
Og nú seinnapartin skrivar RTÉ, at Ophelia hevur kravt sítt triðja mannalív. Tað hendi í býnum Ravensdale, Dundalk, har eitt træ datt niður á ein bil og kostaði eitt mannalív.
Í løtuni hava 365.000 húsarhald mist streymin, og vindstyrkin er eisini sera høg. Í Wales eru hvirlur á 144 km/t máldar. Tað eru umleið 40 metrar um sekundið.
Les eisini: Ophelia: Vænta nógvan vind og yvirflóð í Írlandi í dag


text:
Árliga fólkaheilsurenningin verður 4., 5. og 6. september. Endamálið við fólkaheilsurenningini er at fáa fólk at røra seg meira í gerandisdegnum og at hugsa um heilsuna, sigur Aksel Johannesen, landsstýrismaður í heilsumálum.
Lagt verður til brots við fólkaheilsurenningini fríggjakvøldið 4. september kl. 18:00 í Runavík. Leygardagin 5. september kl. 14:00 verður fólkaheilsurenning í Klaksvík og á Sandi og kl. 15:00 í Miðvági. Sunnudagin 6. september kl. 13:00 verður fólkaheilsurenningin í Havn og kl. 14:00 í Vági.
Hetta er 6. árið at skipað verður fyri árligu fólkaheilsurenningini. Undirtøkan undanfarnu árini hevur verið sera góð. Í fjør vóru fleiri enn 4.000 fólk við í fólkaheilsurenningini, og fyriskipararnir vóna, at undirtøkan verður minst líka góð í ár, sum hini árini.
Tilmelding til fólkaheilsurenningina fer fram til leygardagin á www.renn.fo. Í Havn er eisini møguleiki fyri at melda seg til á Torginum í SMS frá hósdegnum.
Í Klaksvík, Runavík, Miðvági og á Sandi skulu startnummur avheintast ein tíma áðrenn startin.
Í Havn skal startnummar avheintast á Torginum í SMS áðrenn leygardagin kl. 16.00 ella sunnudagin millum kl. 9:00 -11:00. Startnummar verður ikki brúkt til fólkaheilurenningina í Suðuroynni.
Rennivestar eru til tey fyrstu 1.500 vaksnu kring landið, sum avheinta startnummar. Í Suðuroynni eru rennivestar til tey fyrstu 200, sum melda til.
Luttøkugjaldið fyri børn (0-14 ár) er 20 kr. og fyri vaksin (15 ár og eldri) 50 kr.


text:
Orð: Jacopone da Todi
Týtt: G. Bruun
1. Kristus, kongur, kærleiks kelda,
mína sál í syndum selda
hevur tú úr deyða loyst;
so tey hava øll ásannað,
sum tín kærleik hava kannað,
og sum hjá tær søkja troyst.
2. Høvdu sárini, ið bløddu,
sárini, ið sár mítt grøddu,
staðið skrivað djúpt í mær!
Gev, at eg í hjarta brenni,
tá eg síggi um títt enni
tornakrúnu, sum teg skar.
3. Alt tú gjørdi til mítt besta!
Gev mær megi at krossfesta
alla synd, sum í mær er,
og á synd í hjarta vinna,
vilja tín hvønn lívsdag inna,
meðan eg skal ganga her.
4. Aldri kann eg ævi mína
endurgjalda gávu tína,
men at fagna tær eg kann;
tá vilt bót tú hjarta ráða,
bjarga mær í deyðans váða,
tú á deyða sigur vann.
5. Ikki kann eg, sum eg átti,
lova tær við øllum mátti,
tá eg gangi foldum á,
men eg skal við ljóðum hvøllum
lova tær í øldum øllum,
tá eg andlit títt man sjá.


text:
Týtt: Kajfinn Hammer
1. Ein dag gekk eg uttan vón, fortaptur eg var,
uppgivin og myrk mín sál av skuld tyngd hon var;
men dagurin so upprann, tá Kristus meg fann
eg sannleikan síggja fekk: Fyri meg blóð Hans rann!
Niðurlag: Hans kærleiki náddi meg
í Hans blóði meg reinsaði,
frið fann eg við Hans bróst,
Hann gjørdi mær lívið ljóst.
Í Honum útfrían er,
ja, halleluja, fyrigeving her;
tryggur eri eg, Hann frelsti meg.
2. Í Kristus er sál mín frí, Hann gleði mær gav,
og synd mína søkti Hann í gloymskunnar hav.
Vinur, kom tak ímóti nú, alt ger Hann nýtt;
alt, Hann hevur givið mær, eisini er títt!
3. Í dag stendur sál mín frí uttan ótta og frykt;
mítt lív, sum fyrr oyðið var, nú á Kristus er bygt.
Og um enn alt rapar her og um meg fer í sor,
á, hvat er mín sál tó trygg her við Hans Orð!


text:
Uppmáting: brúgvin skal vera 7 m long.
Runavíkar kommuna hevur gjørt avtalu við Tekniska skúla í Klaksvík um at gera eina træbrúgv, sum skal setast upp í fríøkinum við Prestá. Brúgv hevur fyrr verið har sum partur av gomlu bygdagøtuni eftir bakkanum, men í dag síggjast bert grótstabbarnir, sum brúgvin hvíldi á, báðu megin ánna.
Tað eru lærlingar, sum læra til húsasmið, sum fara at gera brúnna. Hon verður væntandi liðug í ár. Runavíkar kommuna hevur í vár fingið eina sera snøgga brúgv um Løkin í Runavík, sum lærlingar á Tekniska skúla eisini hava gjørt. Runavíkar kommuna fegnast um góða samstarvið við Tekniska skúla í Klaksvík.


text:
Rakul Sjúrðardóttir Frederiksberg
15.06.2017 - 15:55
Tíðindi > Lóg & Landaskil > Vanlukkur
Nú verður arbeitt við at gera eina tjóðartilbúgving fyri Føroyar, og eldurin á Varðanum Pelagic verður partur av arbeiðinum, sigur Andrass Marr Poulsen, ovasti fyri tilbúgvingina í Føroyum, við Kringvarpið.
Ein kreppubólkur varð skipaður í skundi fríggjadagin, tá eldurin var á Tvøroyri.
Bólkurin helt til á politistøðini í Havn, og í bólkinum vóru um 10 fólk, sum umboðaðu millum annað umhvørvi, løgreglu og heilsuverkið.
Tilbúgvingarleiðarin sigur, at hóast bólkurin varð skipaður í skundi, tyktist hann at rigga væl. Hann sigur eisini, at hann hevur kallað inn til ein fund fyri at eftirmeta hendingina, og ætlanin er, at úrslitið av fundinum skal vera grundarlag fyri eini tjóðartilbúgving fyri Føroyar. Tað skal gerast greitt, hvat skal gerast kring landið, tá álvarsligar hendingar eru.


text:
So er at møta í Stráluhølinum í bygdahúsinum á Strondum hóskvøldið 22. mars 2018 kl. 18.00.
Strálan heitir á rógvarar og hjálparfólk, bæði vaksnar rógvarar og barnamanningar, sum ætla at brúka ein part av várinum og summarinum 2018 til okkara tjóðarítrótt, um at møta í Stráluhølinum í bygdahúsinum á Strondum
hóskvøldið 22. mars 2018 kl. 18.00.
Arbeiðið við at innrætta ovaru hæddina á Stráluneystinum gongur væl, og karmar og umstøður at rógva eru góðar. Tað hevði verið stuttligt, um vit kundu fingið fleiri manningar, at tikið lut í kapprógvingini í ár.
Vónandi møta vit fjølment.


text: Leygardagin læt upp framsýning í Huset i Asnæs við málningum hjá Tóroddi Poulsen og Zachariasi Heinesen. Sjálv havi eg tíanverri ikki tíð at fara til Danmarkar beint í løtuni, men á myndunum, sum eg havi fingið frá Kim Kristensen sær tað út til, at heldur óvæntaða parlagið - millum the grand old man, Zacharias Heinesen, listamannin, sum meira enn nakar hevur definerað ta føroysku føroysku myndina, og sum ongantíð stendur stillur, men sum støðugt málar og flytur seg listarliga framá og endurnýggjaran, Tórodd Poulsen og hansara yrktu myndir - eydnast ómetaliga væl. Kanska eru teir ikki so ymiskir, Havnarmenninir báðir.


text:
Nógv fólk fólk vóru savnað á Miðnámi í Vestmanna mikudagin 19. september í sambandi við tiltøkini á tilfeingisbasarinum.
Børnini hugnaðu sær í auditorium, har tey hugdu eftir filmi og fingu sunkist og poppkorn. Eisini var eitt kar uttanfyri skúlan við krabbum, fiski, tara o.ø. sum børnini vóru sera hugtikin av.
Tey vaksnu lýddu á fyrilestrar um tilfeingi úr føroysku náttúruni, og fingu høvi at royna ymiskar matvørur, sum vórðu framleiddar til høvið.
Ógvuligu vælumtóktar vóru lidnar vørur úr tara, hvonn, kervil, rabarbum og notu.
Vørur sum t.d.:
- siroppur úr kervil, hvonn og rabarbum
- pesta úr notu
- rabarbusúltutoy og rabarbukøkur
- turkaður tari, tarakips og tarasmør
- ymisk sløg av te úr hvonn og kervil
Næmingarnir í 2. flokki á tilfeingisbreytini eru sera takksamir fyri góðu undirtøkuna.


text:
Hvussu søki eg um sjóvinnubræv?
Vit mæla til, at tú søkir á online skipan okkara. Har sært tú greitt, hvørji krøv eru til títt sjóvinnubræv, og hvat tú skalt senda við. Viðgerðartíðin er eisini munandi styttri, um tú søkir online.
Tú kanst eisini útfylla oyðublað og senda kravdu skjølini við. Á oyðublaðnum stendur, hvørji skjøl skulu sendast við umsóknini. Gev gætur, at umsóknin verður ikki viðgjørd, fyrr enn øll skjøl eru móttikin.
Oyðublað: Umsókn um vinnubræv
Hvørjar treytir eru til at fáa sjóvinnubræv?
Sjófólk, ið skulu hava vinnubræv sum brúgvayvirmaður við fiskiskipum, skulu lúka hesar treytir:
Viðkomandi skal vera myndugur: Allir umsøkjarar skulu vera 18 ár ella eldri.
Prógv frá sjómansskúla: Fyri at fáa sjóvinnubræv sum brúgvayvirmaður til fiskiskip skal viðkomandi hava fingið prógv sum heimaskipari ella skipari. Skúlaprógvið má ikki vera eldri enn 5 ár, tá ið fyrsta sjóvinnubrævið verður útskrivað.
Galdandi heilsuprógv til sjófólk: Umsøkjarar skulu hava galdandi heilsuprógv til sjófólk, ið vísir at viðkomandi bæði er skikkaður til skips- og kagtænastu.
Galdandi radioprógv: Umsøkjarar skulu hava galdandi radioprógv GMDSS (ROC ) ella (GOC).
Siglingartíð: Tað er ymiskt, hvat kravið til siglingartíð er, alt eftir hvat sjóvinnubræv talan er um. Er talan um endurnýggjan, kanst tú lesa meira her. Er talan um fyrsta sjóvinnubræv ella uppstigan, kanst tú síggja flóðkort, ið vísir, hvørji krøv verða sett til siglingartíð:


text:
Ritzau og Reuters skriva í morgun, at bretska løgreglan skal hava funnið útav, hvørjir brotsmenninir undir illgruna eru, sum standa aftanfyri eiturálopið við nervaeitrinum Novichok móti fyrrverandi russiska njósnaranum Sergej Skripal og dóttir hansara, Julia.
Persónarnir, sum eru undir illgruna, eru eftir øllum at døma fleiri russiskir ríkisborgarar. Tað fortelur ein kelda, sum kennir sakina til bretsku tíðindastovuna PA sambært Reuters.
Sambært miðlinum eru samleikarnir hjá russarunum váttaðir av bretsku løgregluni við at samanbera upptøkur frá trygdarmyndatólum við uppgerðir um, hvør er komin inn í landið.
Metropolitan løgreglan í Bretlandi, sum leiðir kanningararbeiðið, vil ikki viðmerkja frágreiðingina, og tí er talan um óváttað tíðindi.
66 ára gamli Skripal og 33 ára gamla dóttir hansara vórðu eitrað í bretska býnum Salisbury í mars, og bæði tvey eru komin fyri seg aftur.
Russisku myndugleikarnir nokta at hava nakað við málið at gera, hóast Theresa May fleiri ferðir hevur ákært Russland at standa aftanfyri álopið. Fleiri russiskir diplomatar vórðu útvístir úr Stórabretlandi og øðrum londum.
29. juni vórðu tvey fólk afturat eitrað við Novichok í Amesbury - tætt við Salisbury, og kvinnan, Dawn Sturgess, doyði av eitrinum. Maðurin er enn innskrivaður á sjúkrahúsi.


text:
Broyting av Býarplaninum og Almennu byggisamtyktini
fyri Runavíkar Kommunu
Við heimild í løgtingslóg nr. 13 frá 21. mai 1954 seinast broytt við løgtingslóg nr. 13 frá 18. mars 2013, verður við hesum boðað frá, at Runavíkar býráð á fundi 27.06-2013 hevur samtykt at broyta býarplanin fyri Runavíkar Kommunu í bygdini Glyvrar.
Broytingarnar í Býarplaninum umfata:
• Broytingin av havnarøkinum D4 á Glyvrum umfatar matr. nr. 274b , sum verður víðkað við uml. 14.200 m2 .
Broytingarnar í Býarplaninum eru til skjals í móttøkuni í býráðshúsinum í Saltangará yrkadagar kl. 9 – 16 í tíðarskeiðnum
frá 22. juli 2013 til og við 12. august 2013 og á heimasíðuni www.runavik.fo
Møgulig mótmæli og/ella broytingaruppskot skulu verða býráðnum í hendi í seinasta lagi 02. september 2013.
Runavíkar býráð


text:
Í kvøld, mánakvøld 20/10, klokkan 19.30 verður høvið at uppliva Jógvan Zachariassen í Løkshøll í sambandi við mentanarvikuna í Runavík. Hetta er ein ørvísi fyrilestur, har tónleikur fyllir meira enn vanligt. Jógvan fer at halda ein tónleikaliga illustreraðan fyrilestur við heitinum: Hvat kann tónleikur læra okkum um tilveru, fyrigeving og vón?
Flestu fólk kenna Jógvan Zachariassen sum pastor í samkomuni Lívdini, og frá útvarpssendingini Kyn og Kenslur, og vita eisini at hann hevur givið bøkur út. Jógvan er eisini dugnaligur tónleikari, og spælir m.a. í Føroya Symfoniorkestri. Til fyrilesturin í Løkshøll fer hann sjálvur at spæla á fagott saman við soninum Jósef, sum spælir á klaver/keyboard.
Tað eru javnan boð eftir Jógvan Zachariassen, at halda fyrilestur um ymisk evnir. Jógvan hevur framúr góðar gávur at tala, soleiðis at fólk lurta og skilja. Jógvan er altíð sera væl fyrireikaður, og hevur breiða vitan um tað, hann tosar um. So áhoyrarnir kunnu vænta eina áhugaverda løtu í Løkshøll í kvøld.
Tað er ókeypis atgongd.
Ein tíma áðrenn fyrilesturin byrjar, letur ein hugnalig kafé upp á bókasavninum, har møguleiki er at keypa sær drekkamunn. Tá kunnu fólk eisini nýta høvið at síggja tær fýra málningaframsýningarnar, sum hanga upp á mentanarvikuni.
EksternLeinkja2: http://www.lokin.fo


text:
Kappingar kunnu vera í hesum nevndu bólkum:
* Vaksin – spælarar skulu hava fylt 16 ár fyri 1. januar í kappingarárinum fyri at hava loyvi at spæla í fremstu kappingardeildunum. U16 dreingir kunnu eisini leika í 3. bestu deild og lægri deildum. U16 gentur kunnu eisini leika í 2. bestu deild og lægri deildum.
* Old girls og old boys eru vaksin, sum hava fylt 32 ár fyri 1. januar í kappingarárinum.
* Veteranar eru vaksin, sum hava fylt 40 ár fyri 1. januar í kappingarárinum.
* U18 eru spælarar, ið ikki hava fylt 19 ár fyri 1. januar í kappingarárinum.
* U16 eru spælarar, ið ikki hava fylt 17 ár fyri 1. januar í kappingarárinum.
* U14 eru spælarar, sum ikki hava fylt 15 ár fyri 1. januar í kappingarárinum, ella sum í fólkaskúlanum eru innskrivað at ganga í 8. flokki ella lægri flokki.
* U12 eru spælarar, sum ikki hava fylt 13 ár fyri 1. januar í kappingarárinum, ella sum í fólkaskúlanum eru innskrivað at ganga í 6. flokki ella lægri flokki.
* U10 eru spælarar, sum ikki hava fylt 11 ár fyri 1. januar í kappingarárinum, ella sum í fólkaskúlanum eru innskrivað at ganga í 4. flokki ella lægri flokki.
* U8 eru spælarar, sum ikki hava fylt 9 ár fyri 1. januar í kappingarárinum, ella sum í fólkaskúlanum eru innskrivaði at ganga í 2. flokki ella lægri flokki.
Fyri nevndu bólkar, U8 undantikið, er galdandi, at spælari bert kann spæla á liði, sum er av sama kyni sum spælarin sjálvur. Kappingarnevndin kann í serligum førðum gera undantaksloyvi til regluna.


text:
Fríggjadagin 15. september 2017 letur upp listaframsýning í Gamla Seglhúsinum við Zacharias Heinesen. Framsýningin umfatar oljumálningar og vatnlitismyndir.
Fernisering verður fríggjadagin 15. september kl. 16:00 og kemur Hilmar Høgenni, næstformaður í Listafelag Føroya at røða. Umframt lættari ábit og okkurt leskandi, verður listamaðurin sjálvur til staðar har møguleiki er at heilsa uppá. Klassiski guitarúrmælingurin Ólavur Jakobsen syrgir fyri tónleikinum. Framsýningin, sum er ókeypis at vitja, hongur uppi fram til miðjan oktober mánaða. Hjartaliga vælkomin!


text:
Á oynni Hispaniola, ið er partur av oyggjabólkinum Stóru Antillunum, eru tey bæði londini Dominika Lýðveldi og Haiti. Skógarklædda fjallalandslagið í Dominika Lýðveldinum líkist nógv tí í grannalandinum fyri vestan, men lívskorini hjá fólkinum har eru nógv øðrvísi enn í Haiti. Landið var undir Spania í mong ár, men nú er ávirkanin úr USA stór. Fólkið og mentanin hava røtur aftur í spanska, afrikanska og indiánska mentan. Nógv náttúruríkidømi er í oynni. Har er silvur, platin, uran og nikkul, og har er eisini størsta gullnám í Karibia. Ferðavinna og sukur eru høvuðsinntøkukeldur.
Bróðir Kolumbusar, Bartolomé, grundaði høvuðstaðin Santo Domingo í 1496. Býurin gjørdist miðstøð hjá spaniamonnum, meðan teir løgdu hjálond undir seg. Har eru mong nýumvæld hús, sum vórðu bygd fyrst í hjálandatíðini.
Fólkið í Dominika Lýðveldinum hevur betri kor enn í Haiti, har ógvuliga fá hava ráð at søkja sær læknahjálp. Mest eru tað ferðavinnan og námsvinnan, ið hava styrkt búskapin í lýðveldinum. Eisini hava myndugleikarnir stuðlað nýggjum vinnugreinum, t.d. klædnavirkjum. Seinastu árini eru bygdir mangir frítíðarstaðir, og hevur tað givið nógv arbeiði. Nógv fólk úr Haiti kemur eisini higar at arbeiða.
Málið, søgan og mentanin í Miðamerika og Suðuramerika hava sum heild røtur aftur í hjálandatíðina. Til 1492, tá ið Kristoffur Kolumbus kom til Bahamaoyggjar, búðu bara indiánar í hesum parti í heiminum. Men eftir tað fóru fólk úr Spania og Portugal at búseta seg har í stórum tali, og nógvir afrikanar vórðu fluttir hagar úr Afrika sum trælir, helst til Karibia og Brasil. Í Karibia settu eisini mangir onglendingar, fraklendingar og niðurlendingar búgv. Tí er fólkið í hesum heimsparti nógv blandað. Spanskt er vanligasta málið í meginlandinum, saman við portugisiskum í Brasil. Í Karibia eru enskt og franskt vanligari, og í Surinam er almenna málið niðurlenskt.
Fyrst í 16. øld fóru Spania og Portugal at taka sær hjálond í Miðamerika og Suðuramerika. Bæði londini sendu eisini trúboðarar at umvenda upprunafólkið til katólska trúgv. Spania tók stórar partar av meginlandinum, men Brasil, sum Portugal legði undir seg, gjørdist størsta landið og sterkast búskaparliga. Enn á døgum eru flestir suðuramerikanarar katolikkar.
Indiánarnir, ið kunnu lesa søgu sína aftur til indiánsk fólkasløg, sum búðu í Miðamerika og Suðuramerika, áðrenn niðursetufólkini úr Evropa komu hagar, eru nú bara 2% av fólkinum. Næststørsti fólkabólkurin eru fólk ættað frá afrikonsku trælunum, tey flestu búgva í Brasil og í Karibia. Í næstan øllum londum á meginlandinum eru fólk, sum eru blandað við indiánar og evropear, í meiriluta. Tey verða kallað mestitsar.
Sløk hundrað ár eftir, at spaniamenn komu til Suðuramerika, vóru 90% av indiánska fólkinum deyð. Høvuðsatvoldin var sjúkur, ið evropearar bóru við sær, til dømis pokur og meslingar. Indiánarnir høvdu ikki íborið mótstøðuføri ímóti hesum sjúkum, og teir flestu, ið vórðu smittaðir, doyðu. Nú á døgum eru indiánarnir í minniluta allastaðni uttan í Guatemala, har mangir mayaindiánar enn búgva í hálendinum, og á Andesháslættanum í Bolivia, har eftirkomarar inkafólksins búgva.
Flestu lond í Miðamerika og Suðuramerika hava ovurstóra uttanlandsskuld. Brasil er eitt av hesum londum, men skuldin er lutfalsliga lítil borin saman við inntøkurnar. Nikaragua skyldar nógv minni, men skuldin er átta ferðir so stór sum tjóðarinntøkan.
Í 20. øld vaks fólktalið nógv í heimspartinum, helst í Brasil og londunum fyri norðan. Men í flestu londunum lækkar burðartalið nú. Men av tí at stórur partur av fólkinum eru ungfólk, og at fleiri børn koma undan, av tí at heilsuviðurskiftini batna, veksur fólkatalið alsamt. Í 1990-árunum vaks fólkatalið í Mið-og Suðuramerika við uml. 80 milliónum.
Næstan tríggir av fyra suðuramerikanarum búgva í býum. Í summum londum, m.a. Kili og Uruguai, býr ein triðingur av fólkinum í høvuðsstaðnum. Mong hava verið noydd ay rýma av bygdini undan fátækadømi og arbeiðsloysi og búgva nú í ovfólkaðum, skirvisligum býlingum, sum vaksa skjótt í útryðjunum á stórbýunum.
Á øllum meginlandinum eru ovurstórir garðar, ið hava ógvuliga stór seyða- og neytafylgi og stórar lundir við sukurrørum og bananum. Útlendsk feløg ella nakrar fáar, ovurríkar familjur eiga hesar stórgarðar. Tó er øðrvísi í Kuba, har eigur stjórnin stórgarðarnar.
Flestu bøndur í hesum heimsparti eiga so lítið av jørð, at teir valla kunnu breyðføða fleiri enn tvey, trý fólk. Teir velta ein lítlanjarðarteig, og hava nøkur fá húsdýr, t.d. hønur og svín. Av tí at garðurin kann ikki føða alt húskið, mega nøkur teirra flyta heiman at fáa sær arbeiði
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Santo Domingo
Vídd: 48.730 km2
Fólkatal: 9.956.648
Alment mál:
spanskt
Átrúnaður:
kristindómur 95% aðrir 5%
Stýrsilag:
fólakræði, fleirflokkaskipan
Gjaldoyra: dominikanapeso (DOP)


text:
Frá 01. – 07.juli 2018 hava kappingarliðini hjá dreingjunum hjá Støkk verið á venjingarlegu í Nakskov.
Fyrrverandi høvuðsstaðurin í Danmark innan amboðsfimleik, Nakskov, tók væl ímóti ferðaliðnum. Dreingirnir vandu í sera væl útgjørdu fimleikahøllini, sum var tann fyrsta av sínum slag í Danmark
Túrurin var væl fyriskipaður, og dreingirnir hava hesa knøppu vikuna vant í 4 tímar flestu dagarnar.
Hóast dúgliga varð vant, var eisini pláss fyri nøkrum útferðum í góðveðrinum. Alt ferðaliðið, sum taldi 28 ferðandi, var bæði í Lalandia og í Klutenborg Safaripark, sum eru nærhendis Nakskov.
Vanliga venja kappingarliðini í amboðsfimleiki hjá Støkk, uml. 10 tímar um vikuna árið runt, men hava tó summarferiu í ein mánað, umframt stuttan jólastøðg.
So hóast summarferian stendur fyri durum hjá kappingarfimleikarunum, sum hava verið á ferð, hevði túrurin stóran týdning fyri sosialu samveruna og venjingina sum heild.
Høvuðsvenjarin hjá kappingarfimleikarunum á amboðssíðuni hjá Støkk er Pól Esper Hansen úr Skálafirði, Pól Esper hevur síðani piltur gjørt nógvan fimleik,við fleiri FM-heitum í sjáttuni. Hann hevur fleiri ára royndir sum venjari hjá kappingarliðum og hevur eisini roynt seg sum venjara á landsliðnum. Harumframt er Pól Esper ein av fáu føroyingum, sum er altjóða dómari innan amboðsfimleik.


text:
Orð: Hans Andrias Djurhuus
Lag 1: Peter Alberg
Lag 2: Kom við mær kæra
1. Eg elski tíni eygu, tey droymandi bláu,
eg elski tínar varrar, teirra fríska reyða lit;
tær góvu mær so mangan ta fagrastu gávu,
ið styrkir og vekur bæði vónir og vit.
2. Eg elski tínar føtur, so álvalætt teir dansa,
eg elski tínar armar, teirra fevnandi mátt;
hjá tær vil ei nívandi sorgir eg ansa,
øll skýggini týnast, og loft verður blátt.
3. Eg elski teg av øllum, hjá tær vil eg vera;
tín látur er vakur sum ringjandi spæl.
Vár knørrur skal streymar teir hóttandi skera,
og lenda á fagrastu strondum hann skal.
4. Mest elski eg tó dreymin tín, hin ásteyma, sterka,
eg elski hansar leiðir, hansar sveimandi ferð.
Og um øll lukkan tykist av lívsvegnum berkað,
eg veit tó, hon býr har, sum dreymur tín er.


text:
Orð: Jeffrei Henriksen
Lag: J.E.S. Kristjansen
Viðmerking: Yrktur, tá ið Paulina Hansen í Sørvági í 1953 fylti 100 ár.
1. Á barnaárum eg spældi mær;
so mangan vinin eg góðan átti.
Ein stór og varandi sæla var
lív mítt í fedranna smáttu.
2. So kom hon, vónríka ungdómstíð;
eg gekk í dans, eg bar ást í barmi.
Men ikki altíð var lagnan blíð;
stríð stendur av lívsins larmi.
3. Sum tíðin leið, er mær følnað hold.
– Hvør eftir annan, av døgum mettir,
so fóru kenningar undir mold.
– Eg siti einsamøll eftir.
4. So langt er síðan mín ungdóms vár.
Teir eru farnir, teir gomlu vinir.
So leingi vardu tey ellisár.
– Gævi eg var har sum hinir!


text:
Snorri Brend
17.10.2014 - 19:46
Tíðindi > Mentan > Frítíðarítriv
- Eg var eitt sindur illa fyri júst í hesum partinum, tí eg hevði ávísar trupulleikar við overlockara mínum. Ta einu løtuna gekk hann púrasta amokk.
Soleiðis greiðir føroyska Herborg við Sandá Thomsen frá, eftir at partur 2 í sendirøðini ”Klar, parat, sy” varð sendur á donsku sjónvarpsrásini TV2 í gjárkvøldið.
Herborg kom lættliga víðari í fyrsta parti, men í sendingini í gjár hevði hon ávísar trupulleikar við overlockara sínum.
Hetta er ein partur av seymimaskinuni, og sum er neyðugur, tá ein skal seyma – og seyma snøgt. Men alt riggaði ikki sum ætlað hjá Herborg, sum tí bæði varð tarnað og eisini ørkymlað av hesi orsøk.
- Ja, eg var rættiliga pressað til tíðir, og eg kom nokk til at siga eitt ljótt orð ella bæði tvey, meðan eg arbeiddi og stríddist, samstundis sum upptøkutólið snurraði beint frammanfyri mær.
- Men tey, ið gera sendingina høvdu tíbetur klipt alt hetta burtur, sigur Herborg .
NUMMAR 2 ER EINKI
Í 2. parti av sendirøðini, sum byrjaði hóskvøldið í farnu viku, var talan um eina kreativa kapping, har tey skuldu gera fastalávintsklæði til børn.
- Og júst hetta, er nakað sum eg elski.
- Diddurnar hjá mær hava altíð havt heimagjørd fastalávintsklæðir á. So eg føldi meg vera á rættari hill í hesum partinum, sigur Herborg, sum kann fegnast um at hon her gjørdist nummar 2.Og hon leggur aftrat:
- Nú skilji eg endiliga, hví maðurin hjá mær altíð hevur sagt, at tað at vinna silvur í eini fótbóltskapping er óbrúkiligt, og at man heldur vil verða nummar 4.
- Soleiðis føldi eg tað snedigt nokk eisini – altso at vera so nær toppinum, og so allíkavæl ikki gerast nummar 1, sigur Herborg brosandi.
Hinvegin er hon púra samd í tí, at tað var heilt uppiborið at Henrik vann, tí hansara lítli klovnur var onki minni enn fantastiskur.
GEKK AMOKK
Hetta var so bert onnur kappingin, tí tey fingu eisini eina tekniska avbjóðing, sum tey høvdu havt møguleika til at venja seg til frammanundan.
- Eg kendi meg tí rættiliga sikra, tá tá vit fóru í gongd, men so gekk overlockarin totalt amok: Líkamikið hvat eg gjørdi, so riggaði ikki. Tá kom rættiligur panikkur í, vil eg siga.
Úrslitið av hesum sást eisini í lidna verkinum, har ein lítil feilur var á hálsinum á kjólanum. Herborg gjørdi eina roynd at bøta um hetta við at gera eina ikki so væl umhugsaða sloyfu.
- Hetta fekk eg eisini at vita, tá dómarnir skuldu meta um okkara arbeiði, sigur Herborg.
- Hóast nógvan mótgang, fekk eg kortini nógv rós fyri kjólan, og tá til stykkis kom endaði eg á einum triðja plássi. Tað var eg seeera væl nøgd við, sigur Herborg at enda.
Higartil hevur Herborg fingið eitt 1.pláss, eitt 2.pláss, og eitt 3.pláss í kappingini. Tað fáa vit so at vita komandi hóskvøld.


text:
Che Guevara
Ché Guevara (føddur 14. juni 1928 í Rosario, Argentina, deyður 9. oktober 1967) var ein argentinskur marxistiskur uppreistarleiðari, lækni, rithøvundur, diplomatur. Hann var tann eldsti av fimm systkjum. Tey lógu í tí hægra endanum av miðalklassanum. Pápin var arkitektur og hevði ymiskar lítlar fyritøkur. Hetta gjørdi at tey vóru hampuliga væl fyri.
Søgan um Ché Guevara[rætta | rætta wikitekst]
Ernesto ”Ché” Guevara uppfataði alt Latín Amerika sum sítt heimland. ”Mál, hugburðir, religión og felags harri sameinir hesar natiónir” hetta vóru orðini hjá Ché Guevara.
Fólk ið kendu familjuna segði at Ché hevði ein góðan barnsburður. Tey søgdu eisini at foreldrini hjá Ché vóru frísinnaðu, at tey vóru anti-fascistar og sera politiskt virkin. Hesin hugburðurin hevur so at siga smitta av uppá Ché. Tá ið foreldrini hjá Ché funnu útav at hann hevði eitt sera ringt tilfeldi av astma, gjørdu tey av at flyta til Alta Garcia har veðurlagi var gott og turt. Astmaðin hjá Ché var sera ringt og hann hevði, alt lívið, næstan dagliga astma-herðindi. Tó hendan sjúkan gjørdi tað ringt at liva vanligt noktaði Ché at geva upp. Hann kempaði ímótir sjúkuni og lærdi seg at hugsa og lesa tá ið herðindini vóru ringast. Hann vandi kroppin og betraði um heilsuna hjá sær við at ganga langar túrar í fjøllunum í Argentina.
Í 1946 byrjaði Ché at lesa medisin á universitetinum í Buenos Aires. Hann ferðaðist nógv runt umkring í Latín Amerika og lærdi tí nógv um geografiina, nátturina og fólkini ið búðu á kontinetinum*. Ché var sera foharmaður um fátækadømi men av tí at hann var so ungur visti hann ikki so nógv um politik.
Í 1952 vendi Ché aftur til Buenos Aires, aftaná einari langari ferð, fyri at lesa liðugt. Í 1953 bleiv hann lækni. Tó hann akkurát var blivin lækni føldi hann ongan hug til at gera karrieru við hesum og fór tí beinavegin út at ferðast aftur. Ché var blivin sera áhugaður í politikki aftaná sínari langu ferð runt í Latín Amerika. Hann hevði sæð hvussu korrupt landi var, og hvussu nógv fátækadømi var. Tí var ætlanin við hesari ferðini at fara til tey støðini har tað vóru problemir. Hann vil gjarna vera við til at gera ein mun. Hann og nøkur vinfólk fóru fyrst til Bolivia og síðani til Guatemala, har hann so smátt byrjaði at broyta seg til ein aktivan revolutioner. Hann var við til at kempa ímóti óretvísi og korruptiónini. Eftirsum inasiónstropparnar drupu øll ið vóru vinstraorienteraði ella misstonksom, so yvirtalaðu vinfólkini Ché til at søkja um asyl í tí argentinsku embassaduni í Guatemala.
Keldur[rætta | rætta wikitekst]
Slóðir úteftir[rætta | rætta wikitekst]
- BBC Audio Archive: Profile of Che Guevara
- BBC News – Che Guevara Images: Set 1, Set 2, Set 3
- Central Intelligence Agency: Reports on Che Guevara
- Che Guevara Internet Archive: Speeches, Images


text:
Sum ein sjálvstøðugur einstaklingur fari eg hervið at kunngera fyri allari míni slekt, vinum og kenningum, at eg eri doyptur við røttum Christnum dópi, tvs. eftir at eg tók við persónligari trúgv á Harran Jesus Christ sum mínum persónliga Frelsara; druknaður í vatni, sum TEKIN UPPÁ at syndalikamið er grivið og eitt nýtt er risið upp. Heimurin er krossfestur fyri mær og eg fyri heiminum, og tað merkist longu, nú ið eg standi opinlýst við tað. Ikki eri eg frelstur tí eg nú eri doyptur, sum katólsk og luthersk falslæra og pátrúgv sigur, men eg kundi verða doyptur, TÍ EG ERI FRELSTUR. Sum Jesus segði: Tann ið trýr (1), og verður doyptur (2) skal verða frelstur (3). Tað er EINKIÐ gagn í at “doypa” hvørki ófrelst fólk ella nýføðingar, sum ikki kunnu hava persónliga trúgv á Jesus Christ; tað er beinleiðis villleiðandi og gevur teimum eina falska vón, sum leiðir tey í helviti, tí tey eru jú ikki frelst. Tú setir tey á sand, ikki á klettin.
Philippus evangelistur segði við Ethiopiu-mannin, tá ið hann spurdi um hann kundi verða doyptur: “Um TÚ trýrt við øllum hjarta TÍNUM, so kann tað verða” (legg til merkis treytina um persónliga trúgv). Bíblian lærir IKKI, at vit verða frelst við dópi, men at vit KUNNU VERÐA DOYPT, eftir at vit ERU frelst.
Eg endurtaki: Dópurin í sær sjálvum frelsir ONGAN.
Tað er EINKIÐ dømi um tað, at nýføðingar vórðu doyptir í Nýggja Testamenti, og um tað ikki klárt kann prógvast við týðiligum “skrivað stendur” – dømum, men má lesast inn í tekstin, ístaðinfyri lesast í tekstinum, og vísast má til kirkjulig brøv og rit í staðin fyri hina heilagu skrift, so vil eg so IKKI standa við nakra nýføðingaásletting av onkrum møguliga totalt vantrúgvandi presti, sum møsnar um “dópsnáði”, og at “verða verandi í dópsnáðini”. Tað FINST eingin dópsnáði. Hvørki fyri ein ófrelstan ella ein frelstan. Guð náðar og frelsir tann sum hevur TRÚGV á Jesus Christ, og hann og EINA HANN hevur RÆTT TIL at verða doyptur (sambært Bíbliuni). Tað gevur simpulthen ONGA MEINING at doypa ófrelst og avkom hjá ófrelstum; tað gagnar viðkomandi púrt og aldeilis EINKI. Eingin verður frelstur av eini dópshandling, ella við trúgv á eina dópshandling.
“Tí at hin vantrúni maðurin er halgaður í konuni, og hin vantrúna konan er halgað í bróðurinum; tí at annars vóru børn tykkara órein, men nú eru tey heilag!
(I. Cor. 7:14).
Børnini hjá teimum heilagu ERU HEILAG, altso tey eru halgað í sínum frelstu foreldrum so leingi sum tey eru børn, og tí NÝTIST TEIMUM EINGIN ásletting (fái meg ikki at kalla “barnadóp” fyri dóp aftur í lívinum!). So skjótt tey koma til ábyrgdigan aldur, mugu tey velja sjálvi um tey vilja TRÚGVA Á og FYLGJA (í roynd og veru) Jesusi Christi, og um tey koma til PERSÓNLIGA TRÚGV, tvs. verða frelst, SO kunnu tey verða doypt, annars ikki. Eg eri FULLVÍSUR í, at hetta er læra várs Harra Jesu Christs apostla.
Eru foreldrini vantrúgvandi og ófrelst, so hjálpa nakrir dropar á høvdið hvørki til ella frá (ikki tí at meira vatn hevði hjálpt heldur). Kann reinur koma av óreinum? Ikki ein. Tú kanst heldur ikki doypa børnini, tí tú metir at tey jú øll hoyra Guðs ríki til allíkavæl; jamen, hoyra tey Guðs ríki til, hví so doypa tey? Dópurin er fyri tey frelstu, sum eru gitin av gleðiboðskapinum. Tað er Bíblian púra greið um í síni læru.
ONGANTÍÐ fekk eg nakra mótstøðu tá ið eg helt við pinkubarnaásletting, men síðan eg tók støðu við røttum Christnum dópi, altso drukning av einum frelstum (gr.: baptismos = at drukna (ikki sletta) undir í vatni), so kemur mótstøðan. Hví? Tí tað fara religiøsar andsmaktir í gongd, sum eru so beint úr helviti, tað er víst, tí eg havi tikið eina støðu, sum er í tráð við Guðs orð so fullkomiliga. Men hetta er ein liður í tí at tað sanna Guðs barnið veruliga verður deytt fyri heiminum, og heimurin fyri tí. Við áslettingini var eg so fullkomiliga ein partur av heiminum, og heimurin dámdi meg væl, eg mátti BARA IKKI tosa um UMVENDING og FRELSU. Hetta prógvar hvørjum anda tey eru av, við síni ásletting og øllum hinum katólsku sakramentsleivdunum, sum Luther ikki tordi at rysta av sær.
Ein ófrelstur prestur er ikki prestur hjá Guði, hvørjum hann so enn kann halda seg vera prestur hjá. Hann hoyrir ikki eingong Guði til, hevur ikki Guðs Anda; men hevur djevulin til faðirs, og tað hevur hvør ein ófrelstur prestur í Føroyum í dag! (Og eru teir nú so fáir ?). Teir flestu hevur man sæð fara til avkristnaðu Danmørk við eini glóð á høvdinum, og koma aftur sum moðin og uldin breyð, sum pilka og skava við Guðs orð, og halda prædikur sum eru reint humanistiskt, Alexandriskt, platoniskt svans, fals og molapykk. Spyr teir nær teir blivu frelstir, og teir svara tær við einum froski í hálsinum: “við hin heilaga barnadópin, tygum, við hin heilaga barnadópin”. Við víðari samtalu finnur tú útav, at teir yvirhøvur ikki trúgva at Bíblian er Guðs orð, eiheldur at helviti og himmalin eru veruligir staðir, ella at vit hava eina ódeyðuliga sál, sum skal fram fyri Guð á dómsdegnum. Hetta tali eg av egnum, ferskum royndum!. Teir eru ikki Guðs børn, men djevulsins børn, og villleiða ein STÓRAN HÓP av fólki niður í helviti, við falskari boðan og falskari vón, og falskari trúgv, sum einkið annað er enn pátrúgv og gandur. Við veipandi ørmum, og óføra frommari rødd, tosa teir fagurlát og háfloygd orð um sóljur, hægri ljós, aðra vídd, at Guð frelsti kosmos, og so um “dópsnáði”.
Orðið “dópsnáði” finst ikki í Nýggja Testamenti!!
(“frelstur syndari” heldur ikki..)
Hvussu kann kirkjan kallast “fólkakirkjan”? Altso, nær er kirkjan vorðin fólksins demokratiska ogn, gift við einum gudleysum stati, hildin uppi av almennum pengum, breyðprofetum og fagurlátum flákrarum? Jesu Christi kirkja er hansara ogn, og har tosar orðið (Jesus sjálvur) einkið um prestar, altargongd, barnadóp, sakramentir, konfirmatión osv. Hetta eru alt samalt andkristligar katólskar leivdir, sum eg hervið verði noyddur at siga meg kvitt við einaferð með alla.
Ófatiligt, at fólk skal halda, at tí “at tey trúgva at..”, at so eru tey frelst. Hevur eitt menniskja ikki møtt Jesusi Christi sum sínum persónliga frelsara, og ikki dagliga tekur krossin upp og fylgir honum, so er tað ikki frelst, so einfalt er tað. Illu andarnir trúgva við, og skelva. Frelsandi trúgv er eitt “aktiv”, ein trúgv sum eigur og má fáa sjónligar fylgjur í einum nýggjum, gudligum levnaði. Uttan at ein livir sum trúgvandi, er trúgvin deyð. At sakramentisera kristnu trúnna, og harvið automatisera frelsuna til barnadóp, altargongd og eitt faðirvár av og á, uttanum sanna umvending, trúgv og eitt satt DAMACSUS FRELSUMØTI VIÐ JESUS CHRIST, man vera størsta lygn sum hevur skriðið upp úr helviti. Vón mín er, at tygum halda tygum laaaangt frá hesi falsboðan.
Uttan persónliga (1) UMVENDING og (2) TRÚGV á Golgata verkið, gevur hvørki dópur ella breyðbróting nakrasumhelst meining. Handan altargongdin er ein katólsk lygn, Báalsdýrkarí, sum sigur at likam Jesu Christs verður BÓKSTAVLIGA etið og blóð hans BÓKSTAVLIGA drukkið, og at hvør ein bukkur og slurkur kann koma til borðið, og bara tí at hann nú einaferð kemur, so fær hann syndafyrigeving, og síðan drekka seg so etandi sama kvøldið, ja, ætla sær at gera tað, meðan hann knelar við ringin. TYKKARA SPOTTARAR!! Harrin Jesus Christus sjálvur og Paulus siga púra greitt, at við Harrans borð minnast vit, og boða, Jesu Christi deyða inntil hann kemur. Tað EINASTA sum kann frelsa er PERSÓNLIG TRÚGV á, at Jesus Christus doyði fyri TÍNAR syndir, og reis upp fyri tína rættvísgering og at takka fyri tað í trúgv, at tað er nokk fyri teg, VENDA UM frá synd og heiminum, og so fylgja Jesusi Christi restina av lívinum. Tað er eingin automatikkurhvørki í dópinum ella Harrans borði, og bæði eru bert fyri umvend og frelst menniskju, alt annað verður tóm avgudadýrkan og pátrúgv! Ein sum er óumvendur og ófrelstur etur og drekkur DÓM omanyvir seg sjálvan, hvørki náði ella fyrigeving, óansæð prestsins orð ella hond.
Hvussu er Harrans borð vorðið til “altarborðið”, nakað sum als ikki finst í Nýggja Testamenti? Vit sum nýtestamentlig heilag hava BERT EITT ALTAR, – tað sum Harri okkara helti blóð sítt á í himlinum fyri ásjón Guðs Faðirs. Vit eta ikki hansara likam og drekka ikki hansara blóð BÓKSTAVLIGA, men BÍLÆTLIGA, minnast týdningin í tí hann gjørdi, og sostatt taka lut í tí andliga.
Katólska skøkjan er ikki ein kirkja, men skøkjan á skarlaksreyða djórinum, sitandi á Roms sjey fjøllum (Rom er kend fyri at vera bygd á sjey fjøllum. Sí Opb. 17:9 & 18), allir pávarnir hava verið og eru anti-christar, bønir til Mariu og sakramentini eru onki annað enn Báalsdyrkari, Semiramis og Horus enn eina ferðina, og okkum ber at reinsa allar andstygdir hesarar skøkju av okkum. “Gangið út, fólk mítt, frá henni, so at tit ongan lut hava í syndum hennara, og so at tit ikki verða rakt av plágum hennara”(Op. 18:4). Nei, tað finst eingin drotning í himli, apokryphurnar eru djevulsins skriftir, lærandi um skerseld o.a., sum Guðs orð ONGASTAÐNI talar um. Nei, tú kanst ikki betra uppá teg eftir at tú ert deyður; deyður er deyður, sum eisini ríki maður í helviti fekk at sanna. Hann slapp ikki yvir hagar sum Lazarus var, og pínan var øgilig, og har var eingin annar kjansur!
Veit ikki, um tað nakrantíð var nakað skil í luthersku kirkjuni, men tað er tað so ikki í dag. Høvdu allir sum krógva seg aftanfyri Lutheri verið sum hann, ja so var vón, men Luther er eingin grundvøllur í sær sjálvum, men tað er skriftin! Las í Augsburgsku trúarjáttanini, at Luthersku reformatørarnir settu sum reglu at teimum, sum prædika orðið, ikki nýttust at vera persónliga trúgvandi, teir skuldu bara prædika tað, teir vórðu lærdir, og tykist mær tað vera púra burturvið. ONGASTAÐNI í SKRIFTINI síggja vit Paulus ella hinar apostlarnar taka menn við sær í orðsins tænastu, sum ikki vóru persónliga FRELSTIR. Luther og teir hava ikki lagt eitt nóg gott grundarlag við reformatiónini, tað er eyðsæð. Tí er ein onnur reformatión í dag bráðneyðug!!
Hví annars hyggja blint uppá Luther, tá ið vit hava sjálva kelduna, hina heilagu skrift, sum fekk Luther at vakna???
Nýføðingaásletting er líka lítið dópur sum føroyingar eru fjart frá at senda mann upp á mánan. At sletta hvønn nýføðing í hins tríeinda Guðs navni og siga hann harvið vera vorðnan eitt Guðs barn og at hann alt lívið bert skal halda seg til “dópsnáðina”, tað ger luthersku kirkjuna til størstu SEKT í norðurlondum. “Jehovah vitni” skulu alvorliga taka seg saman, fyri at náa somu tølum. Eg endurtaki, at BERT PERSÓNLIG UMVENDING OG TRÚGV á JESUS CHRIST kann frelsa nakran, og tað má EVANGILISK BOÐAN TIL. Gleðiboðskapurin er Guðs kraft til frelsu fyri hvønn tann sum trýr (ikki á nakra “dópsnáði”, men trýr gleðiboðskapinum). Var tað bert dópur sum um galt, hví sigur Paulus so hesi orðini: “Tí at Christus sendi meg IKKI út at doypa, men at boða gleðiboðskapin, ikki í orðavísdómi, til tess at krossur Christs ikki skuldi verða gjørdur til eitt bert eiti”. So mikið fyri at ganga á avkristnandi prestaskúlum í sjey ár í langt síðan fráfalnu, gudsforlatnu Danmørk!! Nei, Guð hjálpi okkum at byggja á skriftina, ikki á mannavísdóm. Bannaður er hvør tann, sum letur hold vera arm sín!
Eg fari at siga sum er: Ein ófrelstur bispur fer eisini í helviti. “Man blindur fáa leitt blindan? Munnu teir ikki báðir falla í veitina?” (Luk. 6:39).
Man gull-broderaði prestabúnin fara at veita honum atgongd um portrið inn í staðin?? Nei, har skal ein annar búni til!!
Eg havi ikki harvið sagt, at bispur er ófrelstur. (Heldur tú tað, so fái eg ikki hjálpt tær)
Til tygara upplýsing, so varð eg doyptur á eini gyltari strond í Hetlandi, anno domini 1995. Hjástaddir vóru, umframt meg og doyparan: Faðirin, Sonurin og Heilagi Andin.
Vitnir: Fiskarnir í sjónum og fulgarnir í luftini.
Gummur og gubbar tá eins væl og nú vóru bæði óynskt og óbíblisk.
Sjúrður Højgaard,
himmalborgari.